5 Jawatan Kerajaan Aneh dan Ganjil Pernah Diwujudkan

Apa biasanya portfolio dalam kerajaan? Kita pasti akan mengatakan semua bidang yang berkait dengan kewangan, pengangkutan, alam sekitar dan sebagainya.

Pembentukan portfolio kerajaan biasanya sudah mempunyai acuan yang tersendiri, yang mengekalkan portfolio serupa setiap kali - kecuali wujudnya keperluan khas yang memerlukan pembentukan portfolio bersifat unik.

Tahukah anda beberapa portfolio unik wakil kerajaan dunia yang pernah diwujudkan, kedengaran agak tak masuk akal tetapi sebenarnya benar-benar berlaku?

Hah! Bagaimana agaknya jika anda diberitahu negara Emiriyah Arab Bersatu (UAE) merupakan satu-satunya negara dalam dunia yang mewujudkan Kementerian Kecerdasan Buatan setakat ini, secara rasmi?

Kerajaan UAE mempunyai visi besar dalam memanfaatkan Kementerian ini, dengan pengenalan Program Kecerdasan Buatan Kebangsaan - dipacu Menteri Kecerdasan Buatan pertama dunia, Omar Al Olama, seorang graduan perniagaan dan pengurusan yang baru berusia 30 tahun!

Sasaran UAE dengan penubuhan kementerian baru ini adalah untuk menjadikan negara mereka pendahulu dalam bidang tersebut pada tahun 2031, khusus dalam pengaplikasian kecerdasan buatan dalam bidang pendidikan, pengangkutan, tenaga, angkasa dan teknologi.

Bunyi jawatan ini nampak aneh, tetapi kami yakin portfolio ini bakal jadi sesuatu yang biasa kedengaran tak lama lagi.

UAE sekali lagi mendahului kerajaan-kerajaan lain dalam mewujudkan portfolio baru, yang aneh. Ohoud al Roumi, seorang sarjana dalam bidang ekonomi dan perniagaan dilantik kerajaan UAE bagi mengepalai Kementerian Kegembiraan dan Kebajikan Negara.

Portfolio baru itu yang diperkenalkan pada 10 Februari 2016 diwujudkan bagi menjalankan program-program yang dirasakan dapat meningkatkan tahap kegembiraan masyarakat UAE ke tahap lebih baik, dengan penambahbaikan dasar antara hubungan masyarakat dan kerajaan.

Pelbagai program diperkenalkan dengan tunjangnya adalah melalui Agenda Kegembiraan Nasional, di mana UAE mensasarkan bakal menjadi negara lima terbaik dunia dalam indeks kegembiraan pada tahun 2021.

Menurut Ohoud, perlantikannya untuk memegang portfolio tersebut banyak mendapat kritikan sinis daripada pihak lain yang menyangkal kepentingan apa yang dilakukannya.

Apabila tiba musim kemarau, Jabatan Meteorologi Malaysia adalah agensi kerajaan yang sibuk kerana terlibat dalam pembenihan awan. Itu di Malaysia.

Bagi negara seluas China pula, mereka perlu mempunyai satu jabatan khas untuk masalah serupa disebabkan skala negara mereka. Oleh sebab itulah China mempunyai unit khas yang digelarkan Pejabat Kawalan Cuaca Beijing, bertanggungjawab untuk mengawal dan juga memodifikasi cuaca bila perlu.

Mempunyai seramai 37,000 pegawai bertugas, jabatan ini bukan saja bertanggungjawab membenihkan awan untuk hujan tetapi mereka juga perlu 'memintas' awan agar hujan turun lebih awal - bagi melindungi kawasan di mana acara besar yang akan berlangsung.

Ketika temasya Olimpik Beijing 2008, jabatan ini bertugas untuk memastikan semua lokasi pertandingan tidak ditimpa hujan. Mereka akan menggunakan senapang anti pesawat yang menembak peluru berisi bahan 'iodida perak' bagi mempercepatkan proses hujan sebelum tiba ke lokasi acara.

Sesuatu yang lucu, pada tahun 2009 akibat kesilapan jabatan ini, ribut salji besar mengakibatkan situasi tidak terkawal berlaku di Beijing. Jurucakap jabatan itu menyifatkan bencana yang melanda berlaku secara semulajadi.

Gambar di atas memang gambar sebenar petugas jabatan itu ya.

Disebabkan oleh sekatan import masuk serbuk teh dari luar secara terus ke Amerika Syarikat pada tahun 1897, kerajaan mereka memperkenalkan 'The Board of Tea Appeals' (Badan Badan Rayuan Serbuk Teh) bagi memeriksa setiap sampel teh yang ingin dipasarakan di situ.

Dianggotai oleh tujuh orang pakar pemeriksa serbuk teh yang dilantik di bawah Food and Drug Administrations (FDA), tugas mereka adalah untuk merasai kesemua sampel teh yang ada bagi memastikan kualiti dan ketulenannya - sebelum permit diluluskan.

Ketua pemeriksa, Robert H. Dick yang juga dinobatkan sebagai 'pakar teh no.1 kerajaan Amerika Syarikat' dilaporkan merasai lebih 300 cawan teh setiap hari bekerja, selama lebih 48 tahun mengetuai agensi tersebut.

Badan ini kekal beroperasi selama 100 tahun sebelum dibubarkan pada tahun 1996. Dikatakan perbelanjaan setahun operasi badan tersebut menelan belanja sekitar $235,000 yang kerap dikritik lebih baik dibelanjakan ke arah lain.

Dalam zaman moden di mana interaksi antara manusia lebih banyak berkisar kepada skrin telefon dan media sosial - kewujudan individu yang menghadapi kemurungan akibat kesunyian merupakan sesuatu yang realiti.

Begitulah agaknya sebab kenapa kerajaan United Kingdom memperkenalkan idea untuk mewujudkan portfolio 'Menteri Kesunyian', bagi memperbaiki tahap mental masyarakat mereka. Pada awalnya idea ini mendapat kutukan kerana kebodohannya.

Namun kajian yang telah dijalankan menunjukkan wujudnya kebimbangan besar, setelah lebih 9 juta rakyat Britain atau 14% daripada jumlah populasi dilaporkan hidup dalam suasana sunyi, khususnya warga tua dan golongan kurang upaya.

Pada bulan Jun 2017, Tracey Crouch dilantik untuk memegang portfolio tambahan kini sebagai Menteri Sukan, Sivil dan Kesunyian; dengan harapan agar masalah pengasingan diri tidak menjadi sesuatu yang lebih serius.

Pelaksanaan program bermula tahun 2018 sehingga tahun 2020 gagal membawa penambahbaikan pada situasi. Dalam tempoh sama, portfolio ini bertukar tangan beberapa kali sebelum portfolio 'kesunyian' digugurkan sebagai label rasmi nama kementerian tersebut.


Bagaimana 'Otai' Anti Vaksin Ini Mengaut Keuntungan Berjuta-Juta

Gerakan anti-vaksin di Amerika Syarikat telah wujud sejak 1800-an lagi. Sekiranya berminat, boleh baca artikel Sejarah Kemunculan Gerakan Anti-Vaksi di Amerika Syarikat yang pernah kami tulis satu ketika dahulu.

Saat ini, gerakan anti-vaksin masih wujud dan lantang memperjuangkan perjuangan mereka. Maka, tidak hairanlah di sesetengah tempat beberapa penyakit yang pernah disahkan telah di eradikasi satu ketika dahulu muncul kembali. Semuanya berpunca daripada pertambahan manusia yang tidak mengambil vaksin yang seterusnya melemahkan usaha "herd immunity" dalam kalangan masyarakat.

Di Amerika Syarikat, kumpulan-kumpula gerakan anti-vaksin ini seringkali mencanangkan bahawa gerakan mereka dibiayai oleh sumbangan-sumbangan ahli-ahlinya yang mempercayai apa yang diperjuangkan. Malah, pengasas kumpulan-kumpulan ini seringkali mendakwa gerakan mereka bersifat nasional dan digerakkan oleh ahli peringkat akar umbi.

Nombor tidak boleh menipu. Daripada rekod cukai yang ditemui, sejak sedekad yang lalu, terdapat seorang individu yang telah memberi sumbangan besar kepada kepada National Vaccine Information Center. Jangan tertipu, walapun nama organisasi ini seakan-akan milik kerajaan, ianya adalah sebuah organisasi anti-vaksin di Amerika Syarikat.

Individu yang dimaksudkan ini adalah Joseph Mercola. Joseph Mercola dikatakan telah menyumbang sebanyak $2.9 juta kepada organisasi ini dan jumlah ini menyamai kira-kira 40% sumbangan  yang diterima oleh organisasi ini. Siapakah individu ini? Mengapakah Joseph Mercola sanggup "menyumbang" wang yang begitu banyak?

Dalam beberapa tahun kebelakangan ini, organisasi ini berada di barisan hadapan gerakan yang mendorong beberapa ibu bapa mengelakkan atau menunda pengambilan vaksin imunisasi anak-anak mereka terhadap penyakit yang dapat dicegah oleh vaksin seperti demam campak.

Pegawai kesihatan kerajaan mengatakan penurunan kadar vaksinasi menyumbang kepada jangkitan virus yang telah menular kepada lebih daripada 1.200 orang di Amerika Syarikat tahun 2019, jumlah terbesar dalam lebih dari 25 tahun.

Wabak campak telah menyaksikan peningkatan di seluruh dunia, termasuk di Samoa - di mana hampir 80 orang telah meninggal sejak pertengahan Oktober, yang mana kebanyakan mereka adalah kanak-kanak dan bayi . Pertambahan kes ini selari ini pertambahan gerakan golongan kumpulan anti-vaksin.

Joseph Mercola dahulunya merupakan seorang doktor di Schaumburg, Illinois dan mempunyai sebuah klinik bernama Optimal Wellness Center. Sejak 2012, Joseph Mercola telah menubuhkan sebuah laman sesawang yang kini dipercayai antara paling popular dalam bidang maklumat kesihatan .

Joseph Mercola mendakwa jutaan manusia melayari laman sesawangnya setiap hari dan menyatakan lebih sejuta individu telah melanggan buletin elektroniknya melalui emel. Melalui lamannya inilah dia turut mempromosi dan menjual pelbagai supplimen tambahan yang kebanyakannya merupakan  jenama dan keluaran syarikatnya sendiri.

Laman sesawanganya juga menjadi medium menyebarkan secara halus propagandanya supaya orang ramai tidak mempercayai maklumat-maklumat kesihatan di arus media perdana. Pada tahun 2012, terdapat sebuah artikel yang diterbitkan oleh Chicago Magazine yang menyatakan bahawa Joseph Mercola sudah tidak lagi mempraktikkan lesen perubatan yang dimilikinya untuk memberi tumpuan kepada laman sesawangnya.

Sebilangan besar artikel yang dimuatkan oleh Mercola membuat tuntutan yang tidak berasas dan bertentangan dengan pandangan majoriti organisasi kesihatan dan kesihatan awam terkemuka. Salah satunya adalah menentang pengambilan vaksin.

Di Amerika Syarikat, FDA (U.S. Food and Drug Administration) merupakan agensi kerajaan yang bertanggungjawab untuk melindungi dan mempromosikan kesihatan awam melalui kawalan dan pengawasan keselamatan makanan, produk tembakau, makanan tambahan, ubat-ubatan, vaksin, biofarmaseutikal, pemindahan darah dan banyak lagi.

Sejak 2005 lagi, Joseph Mercola dan pusat kesihatannya sudah menerima banyak surat dan amaran kerana membuat banyak pengakuan melampau terhadap ubat-ubatan dan suplimen yang dijualnya.

Kebanyakan produk ini membuat "overclaim" mampu merawat kanser, penyakit Alzheimer’s, diabetes dan banyak lagi.

Surat-surat amaran yang diterimanya menjelaskan bahawa penggunaan tuntutan-tuntutan melampau yang dibuatnya dalam pemasaran produk ini melanggar Undang-undang Makanan dan Kosmetik Makanan Persekutuan yang melarang tuntutan melampau untuk produk yang bertujuan untuk menyembuhkan, mengurangkan, merawat, atau mencegah penyakit.

Dakwaan-dakwaan mengarut yang dibuat oleh Joseph Mercola dalam mengekang COVID-19

Joseph Mercola juga tidak terkecuali daripada membuat tuntutan-tuntutan palsu semasa zaman pandemik COVID-19 kini - kesemuanya untuk kepentingan dirinya sendiri. Dengan beraninya, Joseph Mercola mendakwa bahawa produk-produk keluarannya mampu meningkatkan imuniti tubuh badan sehingga mampu mengelakkan pengguna dijangkiti COVID-19.

Selain itu, Joseph Mercola banyak menyangkal nasihat-nasihat berubatan yang dikeluarkan oleh agensi-agensi kesihatan awam seluruh dunia. Sebagai contoh, Joseph Mercola mendakwa pemakaian pelitup muka boleh menyebabkan kesukaran bernafas dan cadangan memakai pelitup muka menurutnya tidak mampu mengekang penularan virus COVID-19 sebaliknya menyebarkan dakwaan bahawa ia hanya bertujuan mendoktrin orang ramai untuk tunduk kepada arahan kerajaan secara membuta-tuli.

Selain itu, Joseph Mercola secara terbuka juga menggalakkan orang orang ramai menentang dan tidak mengendahkan kewajipan memakai pelitup muka di premis-premis dan kawasan awam.

Pada bulan Ogos 2020, pihak Center for Science in the Public Interest dan beberapa kumpulan undang-undang bukan kerajaan lain mendesak FDA dan FTC untuk mengeluarkan arahan melarang Joseph Mercola memasarkan sekurang-kurangnya 23 produk dengan tuntutan palsu bahawa mereka dapat mencegah atau merawat penyakit ini.


Ini Sebab Mengapa Jangan Cas Telefon Di Stesen Pengecasan Awam

Hampir semua daripada kita pernah mengalami situasi di mana bateri telefon pintar berada di bawah 10% ketika berada di lapangan terbang, kan? Ini sudah semestinya membuatkan anda tidak senang duduk dan cuba mencari stesen mengecaj peranti yang biasanya tersedia lokasi ini.

Setelah penat mencari, anda terjumpa slot USB di lapangan terbang dan terus mengecaj telefon pintar tanpa sebarang ragu. Dan dengan ini, anda sebenarnya mungkin menjadi salah seorang daripada mangsa serangan siber.

Hal ini dikenali sebagai "juice jacking" dan ia merupakan risiko yang benar-benar wujud di stesen pengecasan di tempat awam termasuklah pusat membeli-belah, lapangan terbang, hotel, medan makan serta pengangkutan awam.

Jadi, bagaimana ia berlaku? Para penggodam atau hacker memasang perisian khas di stesen pengecasan awam dan apabila anda menyambungkan peranti anda ke stesen tersebut, secara automatik perisian tersebut akan dimuatnaik ke peranti.

Cuba lihat pada wayar pengecaj USB anda, di mana pengecaj biasa mempunyai 4 pin di dalamnya. Tahukah anda hanya 1 pin sahaja daripada 4 pin ini yang digunakan untuk pemindahan tenaga yang mengecaj telefon anda.

Kebanyakan telefon moden mempunyai mod pemindahan data yang dinyahaktifkan secara automatik bermakna ia selamat, tetapi beberapa versi android yang lama terdedah kepada penggodaman.

Malah, ada yang mungkin mengaktifkan mod pemindahan data secara tidak sedar, mendedahkan diri terhadap risiko ini.

Apabila anda memasangkan wayar ke komputer, anda akan ditanyakan soalan sama ada untuk mempercayai peranti yang disambungkan, namun anda tidak akan sedar bahawa pemindahan data telahpun berlaku sebaik sahaja penyambungan dilakukan.

Terdapat 2 risiko utama dalam hal ini. Yang pertama adalah pencurian data, di mana apabila anda menyambungkan di stesen yang tidak diketahui tahap keselamatannya, penjenayah siber atau penggodam boleh menjangkiti peranti anda dan mencuri data.

Program-program khas membolehkan mereka untuk memasuki fail-fail dan aplikasi, maklumat kad kredit anda, log masuk dan kata laluan serta maklumat peribadi yang lain.

Maklumat yang diperolehi ini sudah cukup untuk membolehkan penggodam mendapatkan akses penuh terhadap akaun-akaun kewangan anda.

Satu lagi bahaya adalah pemasangan perisian hasad atau malware. Ini adalah perisian yang boleh mengklon semua data dalam telefon anda ke peranti penggodam.

Aplikasi yang dipasang juga boleh mengumpulkan darata seperti pergerakan GPS, pembelian, aktiviti media sosial, gambar-gambar, mesej serta panggilan telefon.

Satu lagi risiko adalah perisian iklan atau adware, di mana anda akan melihat iklan-iklan yang tidak diingini di setiap laman yang anda buka melalui telefon pintar anda.

Jenis yang paling menatkutkan adalah yang dimuat turun ke komputer anda apabila anda menyambungkan telefon pintar anda ke komputer.

Jadi, jika anda berhadapan dengan masalah kehabisan bateri di tempat awam, perkara yang terbaik untuk dilakukan adalah mengecaj menggunakan pengecaj asli, atau lebih baik, sediakan payung sebelum hujan dengan membawa powerbank.

Seboleh-bolehnya anda digalakkan untuk mengelakkan diri daripada menggunakan stesen pengecasan awam untuk keselamatan diri.


Memahami Hubungan Negara Arab Dengan Israel

Secara rasminya, hampir kesemua negara-negara Arab yang menyertai Liga Arab di Asia Barat tidak mengiktiraf kedudukan dan kewujudan Israel, kecuali dua iaitu Jordan dan Mesir serta besar kemungkinan Emiriyah Arab Bersatu.

Atas kertas, begitulah yang tercatat namun politik dunia memerlukan pelbagai jenis perjanjian dilakukan sama ada secara terbuka mahupun sulit. Tarik tali antara kerajaan-kerajaan dunia dalam menjaga, melindungi dan memperluaskan pengaruh senantiasa berlaku sama ada kita sedar atau tidak.

Dalam isu Israel ini, kita di Malaysia, Indonesia dan Brunei syukurlah masih berpegang teguh bahawa Israel tidak perlu diiktiraf tetapi adakah negara dalam Liga Arab sependapat dengan kita? Bagaimana dengan negara Arab pula?

Kematian Sultan Qaboos bin Said pada bulan Januari tahun 2020 dilihat sebagai satu berita sedih untuk kerajaan Israel.

Ini kerana Sultan Qaboos yang telah memerintah Oman sejak tahun 1970 telahpun memulakan usaha untuk memperbaiki hubungan antara negara Arab khasnya negara beliau, dengan Israel.

Sultan Qaboos dipuji oleh pemimpin-pemimpin pro-Israel sebagai individu yang luar biasa kerana kesungguhannya menjalin hubungan dengan Israel secara tidak rasmi serta menjauhkan diri daripada membincangkan isu Palestin.

Pada bulan Oktober 2018, Allahyarham Sultan Qaboos bertindak berani menjemput Benjamin Netanyahu dan isterinya ke negara beliau untuk kunjungan kali pertama, bagi membincangkan isu-isu berkaitan keamanan serantau serta kestabilan di Asia Barat.

Sultan Haitham yang naik menduduki takhta Oman baru saja mengumumkan pertukaran Menteri Luar negara itu, Yusuf bin Alawi - selepas perbualan antara Yusuf dan rakan sejawat beliau dari Israel, Gabi Ashkenazi berlaku pada 18 Ogos 2020.

Daripada perspektif Maghribi, mereka sebenarnya sedang menghadapi dilema yang dicetuskan oleh permainan politik licik Israel.

Israel menerusi Benjamin Netanyahu beberapa tahun kebelakangan ini cuba melobi kerajaan Amerika Syarikat untuk menyokong kedudukan Maghribi di beberapa kawasan barat Gurun Sahara yang bergolak - asalkan Maghribi bersetuju untuk mengiktiraf Israel!

Bahagian barat Sahara sehingga kini masih menjadi rebutan di antara kerajaan Maghribi dengan kumpulan Polisario Front, selepas kumpulan tersebut memperjuangkan kemerdekaan mereka dari Sepanyol di lokasi tersebut sejak tahun 1975.

Konflik itu berlanjutan sehingga kini tanpa penyudah disebabkan oleh usaha pemberontakan bagi menubuhkan negara baru yang dinamakan Republik Sahrawi.

Pada bulan Februari tahun 2020, media Israel melaporkan pertemuan sulit yang diadakan antara Menteri Luar Maghribi, Nasser Bourita dengan Benjamin Netanyahu yang didakwa (oleh Israel) membincangkan tentang langkah-langkah normalisasi awal bagi pembentukan hubungan diplomasi awal antara kedua buah negara.

Salah sebuah negara 'mesra' Israel secara tidak rasmi. Bahrain dan Israel berkongsi seteru serupa iaitu Iran. Apatah lagi selepas Bahrain mula secara terbuka menyatakan sokongan ke atas beberapa siri tindakan diambil Israel terhadap seterunya.

Dalam laporan awal tahun 2019, Bahrain dan Israel dikatakan sudah bersetuju untuk mewujudkan hubungan diplomatik pada tahun 2017, dikepalai oleh Menteri Luar Bahrain Khalid bin Ahmed.

Sokongan kuat beliau kepada Israel dikritik beberapa pihak dalam kerajaan Bahrain sendiri selepas Khalid direkodkan mengadakan pertemuan di Washington, Amerika Syarikat bersama rakan sejawatnya (ketika itu) Israel Katz.

Tidak diketahui apa sebabnya Khalid bin Ahmed digantikan pada bulan Januari 2020. Banyak pihak mendakwa pertukaran beliau yang sudah menjawat jawatan itu selama 15 tahun ada kaitannya dengan sentimen pro-Israel beliau.

Khalid bin Ahmed adalah satu-satunya pemimpin Bahrain yang terbuka mempertahankan hak kedaulatan Israel serta hak untuk Israel mempertahankan kedudukan mereka, dalam peperangan.

Selepas UAE mengumumkan persetujuan mengiktiraf Israel, negara zionis itu mengumumkan kemungkinan bahawa Bahrain akan menuruti langkah serupa. Apakah langkah Bahrain seterusnya selepas ini?

Pada bulan Februari tahun 2020, dalam ertemuan antara Benjamin Netanyahu dan Pengerusi Badan Kedutaan Sudan, Abdel Fattah Burhan yang diadakan di Uganda, kedua-dua buah kerajaan dikatakan mencapai persetujuan untuk menjalinkan hubungan awal secara formal.

Pertemuan itu merupakan pertemuan pertama antara mana-mana pemimpin kedua-dua negara, sejak Sudan merdeka pada tahun 1956.

Dalam perkembangan terbaru bertarikh 19 Ogos 2020, kerajaan Sudan baru saja memecat jurucakap bagi Kementerian Luar Negeri mereka, Haidar Badawi selepas Haidar secara terbuka menyatakan persetujuan untuk Sudan dan Israel mencapai keamanan.

Kenyataan itu bagaimanapun dikatakan dibuat tanpa persetujuan kerajaan Sudan, dianggap tidak selari dengan dasar Sudan yang dipersetujui bersama. Walaupun begitu, Israel tetap meletakkan harapan tinggi agar kerjasama antara mereka dan Sudan masih dapat diteruskan.

Bagaimana pula hubungan Arab Saudi sebagai 'abang besar Liga Arab' dengan Israel? Kisah kerjasama antara kedua negara mempunyai beberapa desas-desus berbeza serta agak sukar untuk disahkan kesahihannya.

Dalam satu pembongkaran tahun 2017, Putera (ketika itu) Muhammad bin Salman dikatakan telah hadir ke Tel Aviv bagi mengaturkan siri-siri pertemuan beragenda membawa keamanan di Asia Barat.

Antara individu yang ditemui Muhammad ketika itu adalah Benjamin Netanyahu sendiri.

Kebanyakan penganalisis meramalkan isu terbesar yang dibincangkan dalam pertemuan sulit itu adalah isu Iran serta ancaman negara itu, kepada negara-negara Asia Barat dan Israel.

Beberapa ulasan juga menyifatkan sentimen anti Iran di kalangan negara Arab sebenarnya jauh lebih memuncak berbanding anti Israel, ekoran pertemuan dua negara tersebut.

Pada tahun 2019, Arab Saudi dilaporkan membeli teknologi perisian risikan dari Israel, pada harga $300 juta yang dilakukan secara terus diuruskan di London - walaupun kedua-duanya tidak mempunyai hubungan diplomatik.

Perkembangan terbaru berkait dengan apa yang telah berlaku antara UAE dan Israel disifatkan permulaan kepada perubahan besar, yang bakal mengubah lanskap politik Arab dan Israel.

Presiden Amerika Syarikat, Donald Trump dengan gembira menyatakan pandangan bahawa Arab Saudi berkemungkinan besar akan turut serta mengiktiraf Israel dalam melindungi kepentingan mereka.

Bagaimanapun Arab Saudi dilaporkan menyatakan keengganan untuk bersetuju dengan apa didakwa Trump.

Sekiranya anda rajin menelaah politik-politik dunia semasa, pasti anda akan nampak perubahan-perubahan kecil yang semakin lama semakin merenggangkan sentimen anti Israel di kalangan negara Arab.

Ada penganalisis politik berpendapat sesuatu yang besar sudah pasti akan berlaku, seandainya negara-negara Arab sanggup bersatu bersama Israel. Apa yang menarik perhatian, semuanya akan kembali menuju kepada satu negara sahaja iaitu Iran.


Sejarah Kemboja Menghapuskan Sistem Matawang Negara 1975

Standard dunia dalam urusan jual beli sudah tentulah menggunakan sistem matawang.

Sama ada matawang fizikal atau digital, sistem matawang yang dipercayai dimulakan di China sejak abad ke 11BC/SM diramal akan terus menjadi sistem pertukaran rasmi diterima, menggantikan sistem barter yang pernah/masih popular satu masa dahulu.

Walaupun begitu tidak lama dahulu telah berlaku usaha pertama sebuah kerajaan negara untuk menghapuskan sistem matawang.

Ini adalah kisah bagaimana kerajaan Kemboja menghapuskan matawang mereka untuk beberapa tahun, yang belum pernah dilakukan mana-mana negara sebelum ini.

Ketika ini, negara Kemboja atau Cambodia merupakan salah sebuah negara yang dikatakan terkebelakang dari segi pembangunan.

Ada bermacam sebab didakwa puncanya, namun tanggapan paling kukuh adalah disebabkan oleh perubahan-perubahan dasar yang dijalankan kerajaan Khmer Rouge, di bawah pemimpin kejam Pol Pot.

Usaha Pol Pot menukarkan Kemboja menjadi sebuah negara komunis sepenuhnya yang menjalankan ideologi mirip Mao Zedong dan Karl Marx menyebabkan berlakunya penentangan masyarakat, yang membawa kepada perang saudara di negara itu.

Setelah perang tercetus beberapa tahun sehinggalah tahun 1975, rejim Khmer Rouge berjaya mengambil alih Phnom Penh menandakan penguasaan mereka dalam kerajaan Kemboja.

Sepanjang tempoh 4 tahun daripada 1975 sehinggalah 1979, hampir 1/4 daripada penduduk Kemboja dibunuh mengakibatkan penduduk yang anti Khmer bertindak menyelamatkan diri, ke negara-negara jiran seperti Vietnam dan Thailand.

Ketika memerintah, Pol Pot dan kerajaannya menukarkan nama Kemboja menjadi Kampuchea, memperkenalkan sistem kalendar baru dan membatalkan hak milikan perumahan bersifat peribadi, sebagai usaha menyamaratakan kedudukan setiap individu dalam masyarakat.

Penduduk kawasan bandar di Kemboja dihalau keluar ke kawasan desa bagi memulakan hidup baru sebagai seorang petani atau penanam padi bagi mengubah sistem ekonomi Kemboja ke sistem baru.

Didorong pengalaman pernah hidup dalam sebuah komuniti bebas duit sebelum berkuasa, Pol Pot turut memansuhkan sistem matawang Riel yang telah digunakan negara mereka pada bulan Februari 1975.

Demi memenuhi visi beliau mewujudkan sebuah masyarakat yang sama rata dan tiada pengkelasan, Pol Pot mengisytiharkan bahawa sebarang bentuk aktiviti ekonomi dan perniagaan yang dilakukan secara persendirian membawa hukuman mati.

Setiap individu tidak dibenarkan mempunyai harta milikan sendiri kecuali pakaian, barangan, barang peribadi penjagaan diri dan peralatan untuk makan serta minum yang perlu dibawa setiap kali tiba waktu makan.

Disebabkan dasar baru Kemboja tidak lagi membenarkan mana-mana individu mempunyai apa-apa bentuk milikan peribadi, kesemua harta atau peninggalan masyarakat mereka yang dikumpulkan selama ini hilang nilai dan hakmiliknya.

Ini termasuklah wang ringgit yang telah disimpan hasil titik peluh orang ramai.

Sejak muda, Pol Pot sangat terpengaruh dengan idea negara komunis mutlak yang mengamalkan sistem sosialisme penuh.

Salah satu perkara pokok yang dibawa oleh Karl Marx khasnya, adalah penghapusan sistem matawang bagi membolehkan setiap individu dalam masyarakat berada pada kedudukan setara.

Disebabkan oleh pengaruh Russia dan China dalam pembentukan ideologinya, Pol Pot melaksanakan doktrin tersebut demi memenuhi visi yang dirasakan terbaik.

Bangunan bank pusat Kemboja diletupkan oleh pasukan tentera, atas arahan beliau.

Dasar pembangunan empat tahun yang dirancangnya adalah untuk memperkenalkan sistem saksama, di mana setiap individu dibekalkan pakaian, makanan, perumahan dan kebajikan oleh kerajaan beliau bagi membentuk jati diri berkumpulan - dalam usaha melawan ideologi penjajahan di kalangan masyarakat Kemboja.

Setiap orang diberikan 250g beras sebagai makanan sehari, tak lebih, tak kurang.

Sudah beberapa kali pemimpin komunis lain cuba menjalankan apa yang Pol Pot lakukan.

Russia semasa era pemerintahan kerajaan Bolshevik cuba menghapuskan aktiviti pertukaran dan perniagaan berbentuk persendirian.

Mao Zedong di China juga turut sama cuba menjalankan langkah awal menghapuskan sistem matawang di China, namun menarik kembali rancangan itu berikutan kebimbangan berlakunya rusuhan di kalangan masyarakat.

Pemansuhan sistem matawang mengakibatkan rakyat Kemboja terpaksa mencari jalan lain bagi membolehkan mereka cuba menyesuaikan diri. Aktiviti-aktiviti barter secara haram mula dilakukan, walaupun diisytihar salah.

Kejatuhan Khmer Rouge didalangi kumpulan-kumpulan individu anti kerajaan, dibantu oleh Vietnam yang berang dengan tindakan tentera Kampuchea menyerang beberapa penempatan di bahagian selatan Vietnam dalam beberapa insiden berbeza.

Tentera Vietnam dan pasukan militia Kampuchea United Front berjaya mengambil alih Phnom Penh pada 7 Januari 1979, menamatkan sengsara Kemboja.

Sistem matawang Riel baru kembali diperkenalkan pada tahun 1980, namun kebimbangan terhadap apa yang telah berlaku kepada harta benda mereka sebelum itu - mengakibatkan ramai rakyat Kemboja enggan menerima sepenuhnya sistem matawang kembali.

Emas, matawang asing seperti wang Baht Thailand, Dong Vietnam dan khasnya Dollar Amerika Syarikat yang dilihat sangat kukuh, menjadi pilihan utama. Beras terus menjadi bahan utama dalam urusan barter.

Walaupun sudah hampir empat dekad kejatuhan rejim Pol Pot berlaku - trauma rakyat Kemboja untuk melalui semula pengalaman melihat apa yang telah mereka usahakan lesap sebegitu saja disebabkan dasar baru kerajaan, masih menghantui mereka.


Asal-Usul Sijil, Diploma, Ijazah Dan Nama Kelulusan Pendidikan Anda

Anda ada kelulusan pendidikan? Pasti sekurang-kurangnya anda ada sijil tamat sekolah bukan?

Bagi mereka yang cemerlang dan mencapai peringkat baik dalam pendidikan sekolah, anda sudah tentulah akan meneruskan pendidikan ke peringkat lebih tinggi sama ada di peringkat sijil, diploma atau ijazah. Yang mana lebih rajin (haha!) akan ke peringkat sarjana atau doktor falsafah.

Kita selalu sebut pasal cert, diploma, degree dan sebagainya - tetapi tahukah anda kenapa kita namakan tahap-tahap kelulusan itu, sedemikian rupa?

'Certificate' datang daripada perkataan lama Latin 'certificatum' yang mewakili pengesahan atau pengakuan yang akan dikeluarkan, apabila sesuatu fakta atau bukti itu telah pun diperiksa atau disahkan.

Bagi asal-usul perkataan 'sijil' pula, penulis menemui satu sumber yang mendakwa bahawa 'sijil' diambil daripada kata akar bahasa Arab 'sajala' yang bermakna 'merekodkan' atau 'mencatatkan sesuatu.'

Boleh sesiapa sahkan sumber ini, jika anda pakar bahasa Arab?

Diploma merupakan istilah pinjaman daripada bahasa Yunani/Greek 'diploma' yang telah melalui perubahan/korupsi makna.

Diploma datang daripada gabungan istilah 'diploos' membawa makna 'dua kali' yang digabungkan dengan imbuhan 'oma.'

'Diploma' pada awalnya merujuk kepada kertas yang dilipat dua kali dikeluarkan oleh pihak majistret era tersebut, sebagai dokumen pengenalan rasmi pemegangnya yang perlu hadir ke daerah/wilayah lain atas urusan tertentu.

Selalu kita sebut tentang ijazah atau 'peringkat sarjana' yang kerap kali diletak sebagai standard untuk tahap pendidikan majoriti ramai orang.

'Ijazah' diambil daripada perkataan Arab 'ijaza' yang membawa makna lesen atau kebenaran untuk seseorang individu mengajar sesuatu bidang.

'Degree' pula membawa makna hirarki atau tangga kedudukan, yang diambil daripada perkataan asal dalam Bahasa Latin 'degradus.'

Dalam bahasa Inggeris, kita selalu menamakan 'degree' sebagai 'bachelor's degree'. Istilah ini datang juga daripada perkataan Latin 'bacclaureate'.

Pada awalnya orang Inggeris menamakan pangkat yang diberikan kepada individu pahlawan berstatus 'knight' yang baru dilantik sebagai 'bachelor,' sebelum pangkat itu mula digunakan dalam sistem pendidikan mereka.

Kenapa kita panggil individu yang mempunyai kelulusan pendidikan tinggi sebagai seorang 'sarjana'; tak kiralah sarjana muda atau sarjana?

'Sarjana' pada pendapat kami dipinjam daripada perkataan Sanskrit 'sajjana' yang membawa makna seseorang yang baik, bijaksana dan dihormati.

Hasil kajian yang dijalankan semasa belajar kebiasaannya dikategorikan sama ada sebagai distertasi atau tesis.

'Tesis' diambil daripada perkataan Yunani/Greek 'thesis' yang bermaksud membentangkan sesuatu atau mencadangkan sesuatu yang baru, sama ada dalam bentuk idea atau fakta.

'Disertasi' pula dicedok daripada perkataan 'dissertation' yang diambil daripada perkataan Latin 'dissertare'. Makna perkataan itu adalah 'untuk mendebat, membincang dan memeriksa sesuatu.'


Kenapa Negara Emiriyah Arab Bersatu Mengiktiraf Israel?

Pada 13 haribulan Ogos 2020, kerajaan Emiriyah Arab Bersatu atau UAE bersama-sama dengan kerajaan Israel mengumumkan kesepakatan yang berjaya dipersetujui antara kedua-dua buah kerajaan, dari segi diplomatik.

Pengumuman itu dikatakan dibuat hasil daripada tindak balas yang berlaku ketika ini, ekoran pengisytiharan penghujung Januari 2020 dibuat Presiden Donald Trump yang didakwa beliau sebagai 'solusi teragung' untuk menangani konflik Palestin-Israel.

Dikecam hebat, kerajaan UAE menyifatkan apa yang dilakukan adalah satu keperluan bagi memastikan Israel menghentikan rancangan mereka melaksanakan sepenuhnya apa yang telah dirancang, untuk mengambil alih sepenuhnya Tebing Barat. Hujah UAE ini, ada asasnya.

Selepas pengumuman ini dibuat, kenyataan bersama antara UAE, Israel dan Amerika Syarikat disifatkan menampakkan wujudnya persetujuan secara tidak rasmi Israel dalam menangguhkan sementara gerakan mereka, serta bersetuju untuk menjalinkan kerjasama lebih erat dengan negara Arab lain.

Tidak lama selepas pengisytiharan persetujuan mewujudkan hubungan diplomatik antara UAE dan Israel, reaksi wakil Palestin kedengaran keras.

Jamal Mhaisen, salah seorang pemimpin kanan parti Fatah yang memerintah di Tebing Barat mendesak agar negara-negara Arab lain mengenakan tindakan keras ke atas tindakan terbaru UAE.

Tindakan UAE itu disifatkan beliau, sebagai langkah besar dalam memecahbelahkan lagi masyarakat Arab di situ agar berbeza-beza pendapat dalam isu melibatkan Palestin.

Majoriti negara Arab lain mendiamkan diri daripada membincangkan isu tersebut, kecuali Mesir dan Bahrain.

Mesir yang juga merupakan negara Arab pertama mengiktiraf kedudukan Israel di Asia Barat, melalui Presiden mereka Abdel Fatah al-Sisi memuji langkah itu sebagai usaha utama yang bakal membawa perdamaian dan keamanan di rantau itu.

Kerajaan Bahrain yang turut sama dilaporkan bakal menjadi kerajaan seterusnya menerima Israel secara rasmi, menyifatkan kepimpinan UAE telah mengambil langkah yang terbaik yang mampu mengubah ketegangan yang telah berlangsung berdekad lamanya.

Israel pula gembira mengumumkan bahawa selepas UAE, mereka juga dalamlangkah awal untuk menandatangani perjanjian serupa dengan kerajaan Oman dan Sudan serta secara tidak rasmi mengesahkan perbincangan dengan Bahrain, sudah memasuki fasa akhir.

Tindakan UAE mengiktiraf Israel ini disifatkan satu tamparan besar ke atas inisiatif Liga Arab sendiri, yang pernah mewujudkan usaha serupa pada tahun 2002 melalui Piagam Beirut - diketuai Arab Saudi.

Dalam persetujuan yang dicapai pada 27 Mac 2020 itu, negara-negara Arab sebanyak 10 negara kesemuanya bersetuju untuk bersatu menggesa Israel keluar daripada kawasan orang Arab mengikut garis sempadan Palestin/Israel pra 4 Jun 1967.

Selain itu Liga Arab juga bersetuju status negara Palestin di kawasan-kawasan asal mereka khasnya di Tebing Barat dan Baitulmaqdis, dipulihkan bagi membolehkan masyarakat Palestin kembali meneruskan hidup seperti sebelum pencerobohan Israel.

Sebagai ganjaran Israel untuk menuruti desakan yang telah dibuat, Liga Arab bersetuju untuk menamatkan konflik Arab-Israel sepenuhnya dan mewujudkan kerjasama dengan Israel secara rasmi.

Permintaan Liga Arab itu bagaimanapun ditolak Israel mentah-mentah kerana menyifatkan akan membuka pintu masuk pelarian Palestin ke 'negara mereka.'

Siri-siri perbincangan bagi mencari jalan meneruskan inisiatif ini terus buntu, ekoran kedegilan Israel serta kritikan terhadap dasar inisiatif itu, yang dikatakan memerlukan pengorbanan besar dari pihak Israel.

Perubahan demi perubahan dilakukan bagi membolehkan kedua-dua pihak bersetuju dengan permintaan yang ada, khasnya era Presiden Barrack Obama yang memainkan peranan besar menjadi orang tengah rundingan.

Kesemua persetujuan untuk mewujudkan kerjasama dengan Israel apabila berkait dengan negara Arab sebelum ini, pasti membabitkan syarat besar mereka; Israel perlu keluar meninggalkan Palestin dan kembali mengikut garis sempadan pra-1967 sebelum sebarang bentuk kerjasama akan dibentuk.

Bagaimanapun, selepas UAE bersetuju menjalinkan kerjasama dengan Israel, banyak pihak merasakan UAE telah berpaling tadah terhadap persetujuan yang dicapai sesama mereka - walaupun UAE cuba meyakinkan pengkritik mereka masih berpegang teguh dengan Piagam Beirut.

Namun dalam perjanjian yang telah berjaya dicapai antara kedua-dua kerajaan, UAE tidak lagi menyuarakan permintaan serupa sebaliknya meringankan desakan tanpa benar-benar mensyaratkan agar Israel menarik balik tenteranya dari bumi Palestin.

Mesir bersetuju mengiktiraf Israel dalam perjanjian tahun 1979 asalkan Israel bersetuju mengembalikan Semenanjung Sinai kepada mereka, yang telah dirampas pada tahun 1967.

Negara Jordan pula menjadi negara kedua mengiktiraf Israel dalam Perjanjian Oslo pada tahun 1994, bagi memperkukuhkan lagi hubungan ekonomi, pelancongan dan perdagangan antara kedua-duanya. Kerjasama Jordan dan Israel dimeterai hasil usaha Amerika Syarikat ketika era Bill Clinton.

Seandainya tiada penghalang, UAE bakal menjadi negara Arab ketiga mengiktiraf Israel melalui persetujuan yang dinamakan sebagai 'Abraham Accord.'

Sama ada UAE bertindak sedemikian rupa disebabkan sudah mengalah akibat simpati terhadap nasib Palestin atau punya kepentingan lain yang lebih besar dan membawa faedah kepada mereka - belum dapat kita jangka lagi.

Joint Statement of the United States, the State of Israel, and the United Arab Emirates


Negara Dikuasai Pemimpin Yang Dah Mati: Kerajaan Nekrokrasi

Sistem demokrasi seringkali diletakkan sebagai pilihan terbaik kepada pembentukan sesebuah kerajaan dunia, kerana dikatakan mampu membawa suara setiap orang secara saksama.

Apa saja pandangan anda tentang demokrasi, kita semua harus mengakui sistem demokrasi itu sendiri ada kelemahan yang ketara dan besar kemungkinan tidak mungkin akan dapat diperbetulkan. Sebaliknya kita perlu terus hidup dengan kelemahan-kelemahan tersebut, kerana itu adalah pilihan yang telah ditetapkan.

Seburuk-buruk sistem demokrasi sekalipun, sekurang-kurangnya perubahan tetap berjalan. Jauh berbeza dengan sistem nekrokrasi yang turut sama masih diamalkan.

Dari segi istilah, 'nekrokrasi' adalah sebuah istilah yang jarang disebut, kerana situasinya sangat jarang berlaku.

'Nekrokrasi' merupakan gabungan perkataan 'necro' yang merujuk kepada golongan yang telah mati. Sementara 'cracy' (dalam bahasa Inggeris) merujuk kepada makna 'diperintah' atau 'ditadbir.'

Jadi 'nekrokrasi' adalah situasi di mana sesebuah badan itu, ditadbir oleh orang atau pemimpin yang telah meninggal dunia. Bunyinya macam tak logik kan? Ya.

Tetapi perkara ini benar-benar berlaku, beberapa kali dalam sejarah dunia.

Ada bermacam tafsiran tentang apa itu nekrokrasi. Beberapa pihak turut menyifatkan sistem demokrasi yang kita warisi pun turut merupakan sebuah sistem nekrokrasi tak langsung.

Bagaimanapun artikel ini bukan ditulis untuk membincangkan perkara tersebut. Kami ingin membincangkan tentang sistem nekrokrasi sebenar - di mana seseorang yang telah meninggal dunia, tetap dijulang dan dipatuhi masyarakat yang pernah dipimpinnya.

Salah satu negara yang didakwa masih mengamalkan sistem nekrokrasi 'tulen' adalah Korea Utara.

Bermula daripada sumbangan Presiden Kim Il-Sung berjaya menubuhkan negara Republik Demokratik Korea Utara, setelah mengharungi pelbagai halangan.

Sistem perlembagaan yang diperkenalkan beliau, digelarkan sebagai sistem Juche membawa kepada pembentukan masyarakat yang Il-Sung rasakan ideal dengan identiti etnik Korea sendiri.

Selepas kerusi Presiden diwujudkan pada tahun 1972, Il-Sung naik sebagai Presiden sehinggalah beliau meninggal dunia pada tahun 1994. Digantikan anaknya, Kim Jong-il, jawatan Presiden yang dipegang ayahnya dimansuhkan.

Sebagai ganti, jawatan baru diwujudkan ke dalam perlembagaan negara Korea Utara secara rasmi di mana jawatan 'Presiden Selamanya' (Eternal President) dengan Kim Il-Sung naik menjawat jawatan tersebut pada tahun 1998 - empat tahun selepas dia meninggal dunia.

Anaknya Jong-il pula selepas meninggal dunia dinamakan pada awalnya sebagai 'Setiausaha Agung Parti Selamanya' dan juga 'Pengerusi Jawatankuasa Keselamatan Korea Utara Selamanya.'

Atas sebab itulah Kim Jong-un yang ketika ini memerintah Korea Utara, menggunakan gelaran 'Marshal' atau 'Wonsu'.

Dia tidak lagi menggunakan nama jawatan dan gelaran yang digunakan datuk dan ayahnya - kerana bagi negara mereka, kedua-duanya masih lagi merupakan sebahagian daripada kerajaan negara itu secara rasmi.

Gelarannya berbunyi "The Dear Respected Comrade Kim Jong Un, Chairman of the Workers' Party of Korea, Chairman of the State Affairs Commission of the Democratic People's Republic of Korea and Supreme Commander of the Korean People's Army."

Anda cubalah kira berapa jawatan akan dimansuhkan kelak, sekiranya dia meninggal dunia.

Salah satu sejarah yang agak menggerunkan dan memang telah berlaku, melibatkan Empayar Inca yang kini terletak di Peru sekitar abad ke 16.

Kepercayaan orang Inca ketika itu adalah keturunan pemimpin berstatus bangsawan masih perlu dihormati seolah-olah mereka masih hidup, perlu diminta pandangan mereka terlebih dahulu dalam bermacam aspek kehidupan sebelum sesuatu keputusan yang besar dibuat.

Bagi mempertahankan susur galur keturunan pemimpin masyarakat mereka, orang Inca akan memastikan mayat pemimpin mereka diawet, dipakaikan pakaian dan perhiasan serta dibiarkan untuk terus 'tinggal' di istana mereka. Pekerja dan pembantu khas akan dilantik dari kalangan masyarakat untuk menguruskan keperluan mayat-mayat ini.

Mereka percaya raja mereka yang telah meninggal dunia sebenarnya masih hidup dan berhak ke atas semua harta yang ditinggalkan, manakala anak mereka yang mewarisi takhta, perlu mencari kekayaannya sendiri.

Oleh kerana masyarakat Inca percaya raja mereka merupakan penghubung utama mereka dengan Tuhan mereka, semua urusan pentadbiran yang bakal dijalankan perlulah dibentangkan terlebih dahulu di depan mayat-mayat ini - demi memastikan kesinambungan pemerintahan mereka tidak putus.

Begitulah dua bentuk nekrokrasi, sama ada pemerintah perlu bermesyuarat mendapatkan nasihat daripada mayat atau kerajaan perlu melantik seseorang pemimpin secara abadi ke jawatan yang dipegang, walaupun jelas individu itu tidak lagi dapat memainkan peranan yang datang dengan jawatan tersebut.

Anda ada contoh lain tentang nekrokrasi yang anda rasakan menarik? Nyatakan pandangan anda dalam ruangan komen.


Kisah Jutawan Yang Mendermakan Semua Hartanya - Suleiman Al Rajhi

Di sebuah daerah bernama Al-Qassim di Arab Saudi, terdapat sebuah ladang kurma yang memiliki 200,000 pokok kurma. Menariknya, keseluruhan keuntungan daripada hasil tanaman di sini digunakan sepenuhnya untuk tujua derman dann wakaf. Di ladang kurma ini, terdapat kira-kira 45 jenis kurma yang ditanam dan sekitar 10,000 tan dijual setahun.

Ladang ini merupakan kawasan tanah wakaf terbesar di dunia di mana keseluruhan pendapatan daripada hasil jualan digunakan untuk pembinaan masjid di seluruh dunia, kerja-kerja kemanusiaan dan penganjuran majlis iftar (berbuka  puasa) di masjid di Tanah Haram Mekah dan Madinah.

Ladang ini telah dibangunkan di atas tanah yang didermakan oleh seorang dermawan Arab Saudi berstatus billionaire iaitu Suleiman Al Rajhi. Daripada namanya ini sahaja, mungkin ramai pembaca dapat mengagak siapakah gerangan dermawan yang mendermakan kekayaannya ini.

Sheikh Sulaiman bin Abdulaziz Al Rajhi bukanlah lahir dalam kalangan keluarga yang kaya. Ketika kecil di bangku persekolahan dahulu, sekolahnya pernah menganjurkan satu program lawatan sambil belajar. Oleh itu, setiap pelajar diminta untuk membayar 1 Riyal bagi tujuan program lawatan tersebut.

Namun, akibat kemiskinan ibu bapanya tidak mampu membayar wang tersebut. Beliau menangis apabila terkenangkan hari lawatan tersebut yang semakin hampir. Apabila keputusan ujian persekolahannya keluar, beliau berjaya mendapat tempat pertama dalam kalangan rakan sekelasnya.

Seorang guru daripada Palestin yang mengajarnya telah bermurah hati untuk memberikannya 1 Riyal sebagai ganjaran atas keputusan cemerlangnya itu. Wang hadiah inilah yang digunakan untuk menyertai program lawatan yang dianjurkan pihak sekolahnya.

Setelah menamatkan pengajiannya, beliau mula  bekerja sebagai usahawan muda. Usaha dan kecekalannya berhasil apabila beliau berjaya membuka sebuah bank yang diberi nama Al Rajhi. Malah, bank ini juga sudah membuka cawangannya di Malaysia dan sangat popular dalam kalangan rakyat Malaysia yang ingin menunaikan umrah dan haji.

Walaupun sudah berjaya, beliau tidak pernah lupa akan jasa guru-gurunya. Beliau telah berusaha mennjejaki gurunya dari Palesti dahulu yang pernah menghadiahkannya 1 Riyal ketika beliau di sekolah dahulu. Walaupun jumlah 1 Riyal itu kecil bagi kebanyakan orang, nilai tersebut cukup besar bagi orang miskin sepertinya.

Ketika bertemu gurunya itu, gurunya itu sudah bersara dan hidup cukup sederhana. Setelah bertemu dengan gurunya itu, gurunya itu dipelawa untuk menaiki keretanya dan Suleiman AlRajhi menyatakan beliau sangat terhutang budi dengan gurunya itu. Sudah tentulah gurunya itu terperanjat memandangkan beliau hanya memberinya 1 Riyal sahaja dahulu.

Tidak lama kemudian, Suleiman Al Rajhi tiba di hadapan sebuah rumah banglo dimana terdapat juga sebuah kenderaan mewah di hadapannya. Beliau kemudiannya memberi tahu bahawa rumah banglo dan kereta mewah itu merupakan hadiah buat gurunya itu. Sudah tentulah gurunya terharu dan pada masa yang sama terkejut kerana hadiah tersebut dianggap keterlaluan jika dibandingkan dengan nilai 1 Riyal yang diberinya dahulu.

Menurut Suleiman Al-Rajhi, kegembiraannya mendapat hadiah 1 Riyal yang diberikan kepadanya dahulu sangat bermakna berbanding kegembiraannya gurunya itu mendapat sebijik rumah dan sebuah kenderaan mewah itu. Walaupun cuma 1 Riyal, ia telah mengubah hidupnya.

Masjid Aisya Al Rajhi, antara masjid yang dibina atas sumbangan Suleiman Al Rajhi

Pada tahun 2010, beliau telah memanggil isteri dan anak-anaknya untuk mengagih-agihkan hartanya kepada mereka dan turut memberi tahu rancangannya untuk mewakafkan hartanya.

Ketika ini, jumlah wang yang telah didermakan olehnya berjumlah lebih 60 bilion Riyal. Beliau merupakan pemilik rangkaian bank Al Rajhi dan ketika pandemik COVID-19 menyerang, beliau telah mendermakan sekitar 170 juta Riyal dan membenarkan 2 buah hotel miliknya di Mekah digunakan olehh Kementerian Kesihatan secara percuma,

Untuk makluman, tanah yang diwakafkan dan dibangunkan sebagai ladang penana kurma ini juga telah diiktiraf oleh pihak Guiness of World Records sebagai tanah wakaf terbesar di dunia.

Selain itu, pihak majalah FORBES turut menyenaraikan namanya antara manusia paling banyak menderma di dunia. Untuk makluman, pendapatan utamanya bukan hanya daripada perniagaan Bank Al Rajhi yang merupakan rangkaian bank Islam tebesar di dunia.

Beliau juga merupakan pemilik ladang ternakan Al-Watania, ladang ternakan terbesar di Timur Tenngah. Boleh dikatakan begitu banyak masjid d Arab Saudi telah dibina hasil sumbangannya dengan kerjasama penuh daripada pelbagai pihak antaranya pusat dakwah, pusat pengajian Al-Quran dan sebagainya.

Dalam sebuah temuramah yang dihadirinya, beliau mengatakan sebagai lelaki, adalah penting untuk memastikan kehidupan waris dan keluarganya terus terpelihara selepas ketiadaannya. Walau bagaimanapun, sebagai manusia beliau turut mempunyai tanggungjawab kepada negara dan masyarakat sekelilingnya.

Tambahnya lagi, beliau amat terhutang budi kepada negaranya yang telah membentuk dirinya dan orang sekelilingnya yang memberikan kepercayaan mereka untuk membeli produk-oroduk keluaran syarikatnya. Menurutnya lagi, belliau turut terhutang budi kepada dirinya sendiri sebagai mana beliau terhutang budi dengan keluarganya.

Oleh itu, apabila beliau meninggal dunia kelak, satu-satunya pelaburan yang sangat bermakna dan berguna padanya kelak adalah pelaburan yang dapat menyelamatkan dirinya kelak di Hari Kiamat.

Ketika ditanya hos rancangan tersebut bahawa apakah yang ditinggalkan untuk dirinya sendiri setelah mendermakan sebahagian daripada hartanya untuk keluarganya sementara sebahagian yang lain untuk diwakafkan, dengan tenang dan tersenyum, beliau menjawab:

"Tiada, saya tidak meninggalkan apa-apa apabila saya meninggal dunia kelak!".


Sebab Dan Alasan Mengapa Microsoft Mahu Beli TikTok

Baru-baru ini, masa depan TikTok di Amerika Syarikat dikatakan tidak lama. Presiden Donald Trump berkata bahawa pentadbirannya mahu mengharamkan aplikasi video popular China ini daripada digunakan di AS.

Menurut beliau, rangkaian media sosial popular ini dianggap sebagai satu risiko kepada keselamatan negara kerana kebimbangan privasi dan hubungan dengan negara terbabit.

Namun di belakang tabir, Microsoft sedang meneliti tawaran pengambilalihan untuk membeli operasi TikTok di Amerika. Walaupun pelbagai perkara yang masih belum diketahui pada ketika ini, pembelian aplikasi ini boleh menjadi satu pertaruhan yang sangat berisiko namun berpotensi menguntungkan bagi Microsoft.

Jadi apa sebab sebenar Microsoft mahu membeli TikTok dan berapakah harga yang berpatutan untuk aplikasi ini? iluminasi.com kongsikan penilaian potensi TikTok dan perbandingan dengan saingan seperti Facebook dan Snapchat.

Menurut eMarketer, pasaran iklan dalam talian tumbuh dengan begitu pesat, berkembang sekitar 16% pada tahun 2019.

Walaupun pertumbuhannya kemungkinan menjadi perlahan pada tahun ini, pasaran ini boleh melonjak kembali dengan begitu dahsyat pada tahun 2021 dengan unjuran pertumbuhan sekitar 17%.

Dengan mengambilalih TikTok, Microsoft mungkin berpeluang untuk menjadi pemain utama dalam ruangan pengiklanan digital, bersaing dengan Facebook dan Google.

TikTok dilaporkan mempunyai lebih daripada 80 juta pengguna di AS sahaja dan pangkalannya telah berkembang pesat sejak beberapa bulan kebelakangan ini dengan pandemik COVID-19 yang memaksa lebih ramai orang untuk aktif bersosial dan berhibur dalam talian.

Walaupun TikTok masih belum mulai mengewangkan (monetize) penggunanya (dengan anggaran purata pendapatan setiap pengguna sekitar $ 1, berbanding sekitar $ 33 bagiFacebook), ia sememangnya mempunyai potensi yang sangat tinggi.

Pengguna TikTok kelihatan sangat sibuk berinterksi, menghabiskan lebih dari 50 minit melayari aplikasi ini setiap hari.

Tempoh ini adalah lebih lama berbanding pengguna Facebook dan Snapchat, masing-masing dengan 30 hingga 40 minit sehari.

Malah, demografi TikTok yang mana lebih cenderung terhadap pengguna remaja dan belia juga terbukti sangat berharga bagi para pengiklan.

Walaupun begitu, pengambilalihan ini juga boleh membawa pelbagai risiko. Sebilangan besar syarikat media sosial mengumpulkan data pengguna, membina profil, dan menggunakannya untuk menyasarkan iklan dengan lebih baik.

Kebimbangan privasi yang semakin memburuk ini telah meningkatkan pengawasan peraturan di bagi syarikat-syarikat seperti Facebook dan Google. Microsoft perlu menangani masalah ini jika ingin meneruskan pertaruhan utama ini di ruang media sosial dan iklan.

Jadi, berapa nilai TikTok AS? Setakat ini, anggaran operasi TikTok AS mungkin bernilai sekitar RM80 bilion, berdasarkan unjuran Pendapatan A.S. sekitar RM 2 bilion untuk tahun 2020.

Kini, Microsoft mempunyai enam minggu untuk menandatangani perjanjian pengambilalihan TikTok.

Dalam satu kenyataan, Microsoft mengatakan bahawa ia akan "bertindak pantas" untuk mencapai perjanjian dengan syarikat induk TikTok, ByteDance yang berpusat di Beijing, dengan sasaran selewat-lewatnya pada 15 September 2020.

Microsoft akan melakukan "tinjauan keselamatan lengkap" ke atas syarikat berkenaan dan berjanji untuk menyimpan semua data pengguna Amerika di AS serta memutuskan sebarang hubungan ke sistem-sistem di luar negara.


5 Planet Kecil/Kerdil Dalam Sistem Suria Yang Ramai Tak Tahu

Definisi tentang apa yang melayakkan sesuatu objek di langit kita, dikategorikan sebagai sebuah 'planet' telah menimbulkan perbincangan hangat di kalangan ahli astronomi dunia.

Secara amnya, majoriti penyelidik bersetuju terdapat tiga kelas planet berbeza - planet, planet kecil (dwarf planet) dan planet satelit. Kebiasaannya 8 planet diutamakan kerana kepentingannya dalam alam semesta. Planet Pluto pula disingkirkan daripada senarai planet, dikategorikan dalam kategori berbeza pula.

Adakah itu sahaja planet yang ada? Sebenarnya ada beberapa lagi planet yang jarang kita perkatakan tetapi layak dikategorikan sebagai planet kecil, dalam sistem solar kita.

Kita mulakan dengan planet yang pernah diletakkan dalam buku teks kita sebagai sebuah planet utama. Pluto merupakan sebuah planet kecil yang hanya mempunyai saiz sekitar 2,250 km lebar namun mempunyai 5 bulan yang mengorbitnya.

Cuaca dan persekitarannya terlalu sejuk, berikutan kedudukannya yang agak jauh dari matahari mampu mencecah suhu serendah -232 darjah celcius.

Pada tahun 2015, pesawat prob angkasa New Horizons telah berjaya terbang paling hampir dengan Pluto, memberikan kita gambaran paling jelas rupa permukaan planet Pluto selepas penerbangan lebih 9 tahun, khas untuk mengkaji Pluto.

Satu-satunya planet kecil yang terletak dalam lingkungan solar kita, Ceres ditemui pada tahun 1801 dan saiznya kecil hanya 1/13 berbanding Bumi. Disebabkan itulah pada awalnya banyak pihak tersalah sangka Ceres hanyalah sebuah asteroid.

Ceres mempunyai durasi sehari paling yang pendek, hanya sekitar 9 jam untuk berpusing penuh di atas paksinya namun memerlukan 4.6 tahun mengorbit matahari dalam satu kitaran lengkap.

Laporan yang baru sahaja dikeluarkan pada 10 Ogos 2020, melaporkan bahawa Ceres sebenarnya mengandungi cecair di permukaannya berikutan penemuan bahan hydrohalite, sejenis mineral yang hanya ditemui di bumi dalam air masin.

Ada pihak menyifatkan penemuan itu sebagai petunjuk ada lautan di Ceres. Ada juga pihak merasakan bukti itu tidak memadai, untuk kita terus melabelkan Ceres planet yang mempunyai lautannya sendiri

Eris ditemui pada tahun 2003 sebelum disahkan sebagai sebuah planet kecil pada tahun 2006. Saiznya hanyalah 1/5 bumi. Berikutan kedudukannya yang sangat jauh berbanding matahari, Eris memerlukan 557 tahun untuk mengorbit matahari.

Walaupun begitu, kitaran hariannya mirip dengan kita kerana Eris memerlukan 25.9 jam untuk berputar satu kitaran penuh atas paksinya. Setakat ini, tidak banyak yang kita ketahui berkenaan Eris.

Disebabkan oleh kedudukannya yang jauh dari haba dan cahaya matahari sendiri memerlukan 9 jam untuk hadir ke permukaannya, permukaan Eris diramal berbatu, mampu mencecah tahap suhu di antara -217 ke -243 darjah celcius.

Berbeza dengan planet-planet lain dalam senarai ini, Haumea mempunyai bentuk yang unik ibarat bola ragbi disebabkan oleh putarannya yang pantas, hanya memerlukan 4 jam untuk melakukan satu putaran penuh pada paksinya.

Sama seperti Eris, tidak banyak yang kita ketahui tentang Haumea. Planet kecil ini memerlukan 285 tahun untuk mengorbit matahari dan diramalkan mempunyai permukaan berbatu yang diselaputi ais.

Apa yang kita tahu Haumea mempunyai dua bulan yang mengekorinya rapat, dinamakan sebagai Namaka dan Hilaka. Planet kecil Haumea ditemui pada tahun 2004 dan dua bulannya ditemui setahun kemudian.

Makemake mempunyai saiz yang hanya 1/5 Bumi, sekitar 715 km radiusnya. Planet kecil ini mengorbit matahari dalam satu pusingan penuh selama 305 tahun dan berputar atas paksinya, selama 22 jam 30 minit - memberikan Makemake kitaran harian mirip kita.

Permukaannya mempunyai warna kemerah-merahan, diramalkan mempunyai suhu yang melampau sejuk serta lapisan atmosfera yang sangat nipis.


Berapa Had Amaun Bayaran Guna Duit Syiling di Malaysia?

Pernahkah anda menonton video tular memaparkan bagaimana seseorang melakukan transaksi pembayaran seperti saman, dengan menggunakan syiling sepenuhnya?

Tindakan sebegitu kebiasaannya berlaku disebabkan protes dan rasa tidak puas hati terhadap apa yang telah berlaku; memang kelihatan melucukan.

Di sebalik apa yang kelihatan, kita harus terima golongan yang perlu bersusah payah menguruskan transaksi seperti itu adalah pegawai-pegawai tidak bersalah, yang menjadi mangsa.

Mari kita berpijak di bumi nyata dan persoalkan : boleh atau tidak pembayaran sebegitu dilakukan? Tidak boleh sebenarnya!

Anda pernah dengar tentang 'legal tender limit' atau 'had pembayaran dibenarkan'? Mesti ramai yang tak tahu tentang kewujudan peraturan ini.

'Had pembayaran dibenarkan' merupakan garis panduan yang melindungi amaun pertukaran melibatkan dua pihak berbeza dalam satu transaksi, sama ada dengan menggunakan mod pembayaran wang kertas atau syiling.

Berbeza dengan wang kertas, duit syiling mempunyai bentuk fizikal lebih berat dan memerlukan ruangan simpanan yang lebih besar, hanya dalam amaun yang rendah.

Tidak ramai tahu sebenarnya negara kita mempunyai had pertukaran maksima syiling dalam setiap transaksi yang dijalankan, tak kiralah untuk membayar pembelian, pembayaran hutang, pembayaran saman atau apa saja bentuk transaksi.

Ini bermakna, pihak penerima sebenarnya mempunyai hak untuk menolak pembayaran yang dilakukan seandainya pihak pembayar memilih untuk membayar dengan syiling melebihi jumlah yang telah ditetapkan.

Ya! Dari segi undang-undang, anda boleh menolak pembayaran yang menggunakan syiling sekiranya pembayar telah melanggar had minimanya.

Untuk mengetahui apa syaratnya, kita perlu merujuk kepada seksyen 24 Akta Bank Negara Malaysia 1958 yang mewartakan apakah had pembayaran duit syiling yang dibenarkan.

Pembayaran menggunakan duit syiling sama ada syiling 1 sen, 5 sen, 10 sen dan 20 sen mempunyai had maksima RM2 untuk setiap satu transaksi.

Untuk syiling 50 sen dan RM1 pula (pernah ada dulu), had maksima amaun yang boleh digunakan untuk transaksi adalah kadar RM10.

Pihak penerima dianggap tidak boleh menolak pembayaran yang dilakukan dengan syiling selagi mana amaun pembayarannya tidak melebihi RM2 dan RM10.

Berbeza dengan kita dan kebanyakan negara lain, Amerika Syarikat tidak mengamalkan sekatan rasmi ke atas had pembayaran dibenarkan - walaupun melibatkan duit syiling, memberi kuasa kepada penerima untuk menerima atau tidak metod pembayaran.

Oleh sebab itulah di negara tersebut, kisah bagaimana individu membayar cukai dan saman menggunakan berguni-guni duit syiling kerap kali kedengaran.

Nak terima atau tidak? Itu dilemanya bila tiada garis panduan tetap.

Setiap tahun mesti ada saja kisah sesetengah individu menggunakan berguni-guni syiling untuk melunaskan pembayaran.

Antara kisah popular melinatkan pelakon dan pengarah terkenal Erma Fatima yang tewas saman mahkamah, bertindak membayar denda RM11,200 dalam bentuk bungkusan-bungkusan syiling 5 sen

Dalam kes melibatkan rakyat marhaen seperti kita ni, pada bulan April tahun 2020 tular kisah sedih bagaimana seorang bapa korek tabung, bagi membayar denda RM1,000 anaknya yang melanggar arahan PKP kerajaan.

Perkongsian kisah yang dilakukan netizen itu berjaya meraih simpati selepas bapa malang itu membayar kompaun, dengan menggunakan ikatan wang kertas RM1 serta kepingan-kepingan syiling untuk mencukupkan amaun diperlukan.

Selepas anda mempelajari tentang 'had pembayaran dibenarkan' seperti yang terkandung dalam seksyen 24 akta Bank Negara 1958, pasti anda mempunyai perspektif berbeza tentang kisah-kisah seperti itu bukan?

Nota : Walaupun Akta Bank Negara Malaysia 1958 sudah dimansuhkan digantikan dengan Aktab 701 BNM 2009, bahagian III akta 1958 yang mengandungi seksyen 24 dibincangkan di atas, masih terpakai seperti biasa.


5 Ahli Politik Malaysia Yang Disabitkan Kesalahan Salah Guna Kuasa

Bagi mereka yang terlibat dalam politik, mereka sudah pasti mengenali asam garam yang perlu ditempuhi. Apatah lagi dugaan duniawi yang datang.

Menjadi seorang ahli politik yang berpengaruh membawa pelbagai bentuk cubaan yang memang sukar ditepis, apatah lagi apabila banyak pihak mula hadir menawarkan bermacam ganjaran untuk bantuan yang boleh diberikan.

Sudah beberapa kali ahli politik negara kita dihadapkan ke mahkamah untuk diadili atas dakwaan kesalahan salah guna kuasa yang membawa kepada korupsi. Tak semua disabitkan kesalahan berbeza dengan lima nama di bawah.

Pada bulan September tahun 2015, Mahkamah Persekutuan mengumumkan pengekalan hukuman penjara 12 bulan ke atas bekas Menteri Besar Selangor, Dr. Mohamad Khir Toyo.

Seorang doktor gigi, Dr. Khir Toyo yang seringkali diingati (dalam nada negatif) akibat pemberian penyapu kepada kakitangan kerajaan Selangor yang tidak mencapai prestasi memuaskan.

Rayuannya untuk meringan hukuman ditolak selepas didapati bersalah oleh panel dianggotai lima orang hakim, menggunakan kedudukannya sebagai Menteri Besar untuk kepentingan peribadi. Dr. Khir didakwa berjaya mendapatkan dua lot tanah dan sebuah banglo di Shah Alam, pada harga jauh lebih rendah berbanding harga pasaran sebenar.

Beliau selamat menjalani hukuman di penjara Kajang selama 6 bulan, dibebaskan lebih awal dengan pengawasan pegawai parol pada bulan Mei tahun 2016.

Allahyarham Dato Seri Harun Idris merupakan seorang ahli politik yang popular yang pernah menjawat jawatan Menteri Besar Selangor, ditangkap pada 24 November 1976 atas 16 tuduhan rasuah dan salah guna kuasa.

Kesemua dakwaan dikatakan berlaku dalam tempoh 6 tahun, bermula daripada bulan Januari 1969 sehinggalah bulan sama tahun 1975.

Pada ketika itu beliau yang memegang jawatan pengerusi Bank Rakyat, didakwa menggunakan kedudukan tersebut untuk memanipulasi jualan saham bank tersebut, bagi mendapatkan dana menganjurkan pertarungan tinju antara legenda Muhammad Ali dan Joe Bugner di Malaysia.

Akibat daripada tindakan itu, Dato' Harun dijatuhkan hukuman penjara 4 tahun ekoran peranannya sebagai perancang utama usaha tersebut. Beliau mendapat pengampunan YDP Agong pada tahun 1981.

Insiden itu menyebabkan kerugian berjumlah RM7.9 juta perlu ditanggung Bank Rakyat.

Nama beliau mungkin kurang menyerlah berbanding individu lain dalam senarai ini, tetapi bagi penduduk Sabak Bernam, dia adalah wakil rakyat mereka selama 2 penggal sebelum dia didakwa atas 8 tuduhan salah guna kuasa dan kedudukannya sebagai Ahli Dewan Undangan Negeri Selangor.

Pada bulan Mac tahun 2012, Datuk Abdul Rahman dijatuhkan hukuman penjara selama 6 tahun dan denda RM50,000 selepas didapati bersalah melakukan beberapa siri tuntutan palsu berjumlah RM80,000 ke atas dana rakyat negeri Selangor sekitar tahun 2008.

Beliau dilaporkan mencipta pelbagai tuntutan palsu melibatkan 8 tuduhan bernilai RM10,000 setiap satu yang didakwa digunakan untuk program bersama rakyat, program motivasi pelajar, forum dan pelbagai lagi aktiviti yang didakwa tidak dianjurkan.

Rayuan yang dilakukan memerlukan masa hampir 4 tahun prosesnya, sebelum mahkamah rayuan membebaskan beliau dari tuduhan pada bulan Mei tahun 2016 selepas pihak pembelaan berjaya membuktikan kes itu berlaku akibat kecuaian.

Apabila disebut tentang tokoh popular ini, banyak pihak akan menuding jari kepada kes hubungan luar tabii yang pernah menggemparkan negara. Ramai seakan terlupa beliau turut sama pernah disabitkan kesalahan atas perbuatan rasuah dan salah guna kuasa.

Berdepan empat tuduhan rasuah, Dato' Seri Anwar didapati bersalah ke atas semua tuduhan menyebabkan beliau dijatuhi hukuman penjara 6 tahun.

Selepas hukuman dibacakan, hakim Mahkamah Tinggi Datuk S. Augustine Paul terpaksa melakukan ulasan bagi menjawab tuduhan bahawa wujudnya konspirasi di antara beliau dengan pihak tertentu, bagi memastikan sabitan kesalahan berjaya dilakukan.

Datuk Augustine menafikan tuduhan itu, sebaliknya mempertahankan bahawa mahkamah bertindak bebas dan hukuman yang dikenakan, adalah disebabkan kedudukan Anwar sebagai pemimpin no.2 negara ketika itu.

Empat tuduhan itu secara ringkasnya menamakan Dato' Seri Anwar sebagai seorang konspirator yang memperkayakan kroninya, menggunakan kedudukannya sebagai Timbalan Perdana Menteri bagi menekan saksi dan polis, dalam kes-kes peribadi berkaitan beliau.

Bekas Perdana Menteri Malaysia ke 6, Datuk Seri Najib yang popular dengan gelaran 'Bossku' baru saja didapati bersalah ke atas 7 pertuduhan melibatkan pecah amanah, penggubahan wang haram dan salah guna kuasa melibatkan dana berjumlah RM42 juta.

Atas semua tuduhan, beliau dijatuhkan hukuman penjara 72 tahun dengan denda RM210 juta. Beliau bernasib baik hakim mengumumkan kesemua hukuman akan dijalankan serentak, menjadikan jumlah kumulatif durasi penjara beliau 'hanyalah' 12 tahun.

Menjadi individu pertama bergelar bekas Perdana Menteri yang disabitkan kesalahan di mahkamah, pada ketika ini Datuk Seri Najib dan pasukan pembelaannya sudah pun melakukan permohonan rayuan pada 30 Julai 2020.

Masih aktif di media sosial dan kempen-kempen ceramah politik, bekas Perdana Menteri ke 6 ini kekal bebas disebabkan oleh bayaran ikat jamin sebanyak RM1 juta yang dilunaskan, membolehkan beliau meneruskan kerjaya politiknya.

Kedudukannya sebagai Ahli Parlimen masih kekal, disebabkan oleh status kes itu yang masih berjalan sehinggalah proses rayuan selesai dilakukan.

Adakah beliau akan dipenjarakan? Apa yang boleh kita buat sekarang hanyalah tunggu dan lihat - sambil makan Super Ring.


Cara Tukar Duit Kertas Yang Koyak Atau Rosak - Berapa Nilainya?

Pernah tak berlaku kepada anda, bila nak membayar barangan yang dibeli, pekedai menolak wang kertas diberikan kerana ada koyak sikit?

Mungkin juga kejadian sama pernah berlaku sebaliknya. Anda yang menolak baki diberikan pekedai kerana ada koyak pada wang yang dihulur.

Situasi sebegitu pasti kerap berlaku kerana kita melakukan transaksi dengan wang kertas setiap hari, melainkan anda adalah pengguna 100% matawang digital.

Tahukah anda, sebenarnya Bank Negara Malaysia mempunyai garis panduan khas menjelaskan kepada kita tentang nilai wang kertas yang ada berdasarkan tahap kecacatan dan kerosakan yang berlaku pada not tersebut?

Sebagai info tambahan, sangat berfaedah sebenarnya untuk kita tahu berapa jangka hayat matawang kertas. Untuk itu, kita perlu melihat apakah bahan yang digunakan dalam menghasilkannya.

Duit kertas kita dibuat dengan dua bahan berbeza; duit RM1 dan RM5 dibentuk dengan polimer sementara wang kertas lebih besar pula dibuat menggunakan kertas.

Wang polimer mempunyai jangka hayat yang cukup tinggi sekitar 10 tahun ke 20 tahun sementara matawang kertas pula berbeza-beza jangka hayatnya, mengikut nilainya.

Lebih besar amaun, lebih tinggi anggaran hayatnya berkemungkinan besar disebabkan kadar transaksi yang lebih rendah.

Kami tidak menemui anggaran jangka hayat matawang kertas negara kita untuk amaun RM10, 20, 50 dan 100.

Sekiranya kita menggunakan anggaran wang kertas Dollar milik Amerika Syarikat, diramalkan wang kertas mampu bertahan di antara 6.6 tahun ke 22.9 tahun bergantung kepada kekerapan penggunaannya.

Bukan semua kerosakan yang berlaku akan merendahkan nilai wang ringgit anda. Sebenarnya Bank Negara memang sudah menerangkan tentang perkara ini.

Semua wang kertas yang koyak tetapi tetap mempunyai 2/3 atau lebih saiz asalnya, masih mempunyai nilai penuh wang kertas tersebut. Wang kertas yang diconteng bukan pada bahagian wajah YDP Agong pertama kita dan dalam skala kecil juga masih menyimpan amaun asalnya.

Sekiranya anda bimbang dan ingin menukarkan wang kertas yang koyak atau diconteng, lokasi terbaik untuk melakukannya adalah dengan terus ke cawangan Bank Negara sendiri kerana memang ada kaunter dibuka khas untuk tujuan itu.

Masalahnya cuma satu - bukan semua negeri ada cawangan Bank Negara! Ada juga yang menyebut pihak bank tempatan turut menerima pertukaran, tetapi syarat-syaratnya berbeza untuk setiap bank.

Bahagian atas menjelaskan tahap kerosakan yang tidak menjejaskan nilai. Apakah pula kerosakan yang menjejaskan nilai matawang?

Menurut Bank Negara Malaysia sendiri, sekiranya wang kertas anda koyak tetapi masih mempunyai lebih daripada separuh saiz asalnya namun kurang 2/3 - nilainya jatuh separuh nilai asalnya.

Sebagai contoh; RM10 yang terkoyak masih mempunyai 1/2 saiz asalnya akan mempunyai nilai RM5 apabila ditukarkan. Namun sekiranya wang kertas anda hanya tinggal kurang separuh daripada saiz asalnya, harap maaf wang anda sudah tiada nilai dan pertukaran tidak akan diterima.

Tidak dapat dinafikan bermacam jenis situasi berbeza mampu menyebabkan wang kertas yang ada rosak.

Wang kertas yang terbakar, dimakan serangga, tergunting, berlubang, lusuh, keronyok, kotor dan hilang struktur asalnya kesemuanya boleh ditukar. Pertukarannya perlu diingat, masih bergantung kepada syarat berapakah saiz asal wang yang masih tinggal seperti kami sebutkan di atas.

Tidak ramai tahu sebarang bentuk contengan ke atas wajah YDP Agong secara automatik menghilangkan nilai wang itu, namun anda masih berhak menukarkannya.

Selain itu, seandainya anda ada menerima wang kertas yang telah dilakarkan tulisan atau simbol berkait dengan elemen politik, agama dan perkauman walaupun tidak terkena wajah YDP Agong, wang kertas itu dikira tidak lagi bernilai dan patut digantikan.

Dalam garis panduan Bank Negara Malaysia, memang ada dinyatakan bahawa duit yang telah digamkan (di selotepkan!) tidak lagi layak untuk kegunaan dan haruslah diganti.

Apabila melibatkan hal seperti ini, sebenarnya prosedurnya tidak memerlukan anda melekatkan kembali wang yang terkoyak tersebut - kerana selotep tidak membantu mengekalkan nilainya.

Apa yang patut anda buat adalah simpan cebisan wang tersebut sebaik mungkin di tempat yang selamat, agar anda dapat mengekalkan nilai asal wang tersebut tanpa perlu hilang saiz asalnya.

Bawa wang itu dalam versi koyak ke Bank Negara untuk pertukaran. Asalkan saiznya masih melebihi 2/3 saiz asalnya, kemungkinan anda dapat kembali amaun penuh adalah cerah.

Ada juga individu yang gemar menasihatkan kita agar cuba 'selotep' dulu wang tersebut,  gunakan di mesin seperti mesin bayaran parkir atau mesin jualan runcit.

Jika nasib anda baik, bayaran anda akan diterima dan wang kertas itu jadi masalah pihak lain pula untuk urusan pertukaran.

Harus diperjelaskan - kami tak nasihatkan anda buat perkara di atas.

Pada kami, lebih baik anda hantarkan kepada kami mana-mana not ringgit Malaysia milik anda yang terkoyak tetapi masih melebihi 2/3 saiz asalnya, tak kiralah berapa pun nilai asal wang itu.


6 Permainan Tradisional Kanak-Kanak Malaysia Yang Semakin Dilupakan

Zaman sekarang, penggunaan telefon pintar sebagai pengisi masa lapang (serta penyebab kerja tak siap) memang semakin tinggi penggunaannya.

Tak kiralah melibatkan generasi muda, dewasa atau tua. Ramai orang khusyuk menatap apa yang disajikan di skrin termasuklah kanak-kanak, yang tampak lebih riang dapat menghadap telefon berbanding main di luar rumah. Sayang bukan sekiranya situasi tersebut dibiarkan berlarutan?

Apatah lagi sehinggakan mereka tidak lagi mengenali dan meminati tradisi permainan tradisional masyarakat kita satu masa dahulu, yang patut diteruskan. Berikut adalah lima permainan tradisional orang kita yang harus diwariskan kepada generasi masa depan.

Sakit hati sebenarnya melihat kanak-kanak zaman sekarang berasa bangga mereka 'juara Beyblade,' kerana permainan itu langsung tidak memerlukan kemahiran apa-apa.

Jauh berbeza dengan gasing yang bukan saja memerlukan kemahiran tinggi, malahan turut sama memerlukan kesabaran tahap maksima bagi memainkannya. Memang stres rasanya bila dah lilit gasing cantik-cantik, tapi bila kita baling - putarannya sendu sahaja.

Tetapi sekali berpusing, kita punya gembira tu tak ingat dunia dia punya ketawa; sebelum kawan pangkah gasing kita sampai terbelah dua. Agak aneh melihat gasing tradisional zaman sekarang diperbuat daripada plastik walaupun bentuknya masih sama dengan rupa gasing yang asal, kan?

Terasa marah jugalah tengok guli sekarang dijual pada harga tak masuk akal. Satu plastik ada 5 biji di dalamnya mampu mencecah RM2 sebungkus. Kualitinya juga agak 'lembut' berbanding guli yang penulis main dulu (ke penulis yang dah semakin kuat?)

Main guli memang seronok, apatah lagi bila geng kita ramai. Bila tiba musim main guli, semua orang akan ada guli kegemaran dia atau 'king' yang digeruni dek kekerasannya memecahkan guli.

Main tutup botol ni ibarat main PUBG zaman dahulu. Siapa hebat, setiap jentikannya akan mengena walau sekompleks mana sekalipun susunannya. Apatah lagi bila kena buat jentikan melompat yang cukup 'tricky' untuk disempurnakan.

Selain belajar menjentik, main ceper ni turut sama melatih kita mengingat markah yang diperolehi. Ada kalanya markah yang diperolehi berubah-ubah secara tak tentu pasal hanya kerana nak mengaku dia juara ceper hari itu.

Batu seremban adalah sejenis permainan yang penulis gagal mainkan sejak penulis kecil. Susah betul nak lambung batu dan 'sapu' batu lain yang ada atas lantai.

Penulis memang 'fail' bab tu jadi biasanya penulis akan selalu tutup kelemahan sendiri, dengan mengejek dan mengkritik permainan batu seremban sebagai permainan budak perempuan.

Tetapi kini bila dah dewasa, penulis rasa selesalah nak mengaku penulis tak reti main benda alah ni. Memang batu seremban dimainkan majoritinya oleh golongan wanita.

Bila anda duduk dan tengok seorang yang cekap main permainan ni, memang anda akan kagum dengan koordinasi mata dan tangan dia. Susah! Lagi susah daripada main 'Fruit Ninja.'

Satu lagi permainan yang penulis tak pandai main. Congkak ni pun majoritinya diminati kanak-kanak perempuan. Penulis marah betul bila guli penulis diambil kakak untuk dia main congkak. 'King' kot. Ada ke dia buat main congkak je?

Di antara semua permainan, congkaklah yang memerlukan peralatan yang agak mahal tetapi bagi yang tak mampu dulu - kami korek lubang kat tanah untuk main. Agak kotor lah tapi masa kecil ni bukan fikir apa pun.

Siapa cekap main congkak, otak dia mesti ligat buat kira-kira kerana congkak ni melatih kemahiran aritmetik seseorang dengan sangat berkesan.

Era sekarang, jarang penulis nampak kanak-kanak main layang-layang walaupun layang-layang ada dijual di kedai RM2 dengan harga RM2.10.

Adakah kanak-kanak sekarang tidak lagi mampu sabar untuk menjalani proses menaikkan layang-layang? Adakah mereka tidak lagi mampu nampak tujuan main layang-layang?

"Itu saja? Dia terbang kemudian nak buat apa lagi?" Agaknya itulah yang bermain difikiran kanak-kanak sekiranya mereka diberikan pilihan telefon atau layang-layang.

Main layang-layang ini memang melatih kesabaran seseorang. Daripada mula kita buat layang-layang sendiri, cuba menerbangkannya sebelum berjaya selepas beberapa percubaan. Dah naik tinggi, tali putus dan layang-layang kita tadi pun sangkut di atas pokok atau rumah.

Kita pun balik dengan wajah sedih buat lagi satu untuk keesokannya. Perasaan tenang dapat melihat layang-layang buatan kita sendiri berada berpuluh kaki atas udara dengan stabil, sukar untuk digambarkan nikmatnya.


5 Pengurus Bola Sepak Terkenal Tak Pernah Main Tahap Pro

Apabila disebutkan tentang seorang pengurus bola sepak, kebiasaannya kumpulan profesional ini datang dari latar belakang bola sepak yang panjang sebagai pemain.

Ini kerana kemahiran dan pengalaman sebagai pemain membantu seseorang untuk lebih memahami susur galur perjalanan kelab bola sepak profesional, dengan lebih baik.

Bagaimanapun wujud individu-individu anomali, yang dianggap kurang sesuai sebagai pemain bola sepak profesional pada mulanya tetapi akhirnya berjaya meneroka langkah sebagai seorang pengurus yang bukan sahaja disegani, malahan mengubah sukan bola sepak dunia.

Seorang pengurus terkenal yang mencipta nama dengan kelab Paris Saint-Germain (PSD) di Perancis dan Liverpool di England, latar belakang Houllier sebenarnya lebih kepada bidang akademik.

Dia mula bermain dalam kelab daerah semasa zaman mudanya sebelum menyertai kursus perguruan sarjana Bahasa Inggeris, yang bakal melayakkan dia menjadi seorang guru. Minatnya pada bola sepak membolehkan dia menyertai kelab amatur di Liverpool.

Tamat pengajian, Houllier bertugas sebagai pembantu pengetua di Perancis sehingga berusia 26 tahun sebelum ditawarkan menjadi pemain-pengurus kelab daerah Le Touquet.

Menyedari perjalanannya sebagai pemain terbatas, Houllier memilih untuk menumpukan kepada bidang pengurusan, sehinggalah pada tahun 1982 dia ditawarkan untuk menguruskan kelab profesional Lens atas pencapaiannya sebelum itu.

Seorang warga Perancis, Houllier terpilih mengemudi pasukan kebangsaan Perancis pada tahun 1992 sebelum dia hadir ke England, mencipta kejayaan terbesarnya bersama pasukan Liverpool selepas memenangi 3 piala iaitu Piala UEFA (kini Liga Europa), Piala FA dan Piala Liga dalam satu musim pada tahun 2001.

Rodgers merupakan antara nama yang ketika ini disebut sebagai salah seorang pengurus paling berpotensi untuk menguruskan kelab-kelab gergasi.

Berbanding dengan nama lain dalam senarai ini, Rodgers disifatkan cukup bagus untuk menyertai liga profesional sebagai pemain namun kecederaan lutut yang dialami pada usia 20 tahun menyebabkan dia perlu melupakan hasrat bermain secara pro - tanpa bermain satu perlawanan sekalipun.

Dia dijemput oleh Jose Mourinho untuk menyertai Akademi Bola Sepak Chelsea pada tahun 2004, yang memberikan dia peluang melatih pasukan simpanan kelab tersebut.

Pengalaman yang dikutip di Chelsea memberikan Rodgers keyakinan untuk naik pangkat sebagai pengemudi utama, menyertai kelab Watford sebelum namanya menyerlah membawa kelab Swanse menyertai Liga Perdana Inggeris, pada tahun 2011.

Dia mengemudi kelab Liverpool, Celtic dan kini Leicester City yang mengikatnya dengan kontrak sehingga tahun 2025, mengemudi kelab tersebut ke tempat kelima liga pada musim yang baru berakhir.

Nasib Roy Hodgson dalam karier pemain bola sepak lebih baik sedikit berbanding Brendan Rodgers. Seorang pemain muda bersama kelab Crystal Palace sepanjang karier, Hodgson gagal memecah masuk kesebelasan utama dan akhirnya memilih untuk bermain dengan kelab-kelab amatur di England.

Pada usia 23 tahun, Hodgson berjaya menamatkan kursus kejurulatihan membolehkan dia memulakan karier baru sebagai pemain dan pembantu jurulatih kelab divisyen empat England, Maidstone United.

Dia meneruskan karier di Sweden, bersama kelab Halmstad pada tahun 1976. Di Sweden, Hodgson mencipta namanya selepas mengemudi kelab besar Malmo FF menjulang bermacam piala serta menyertai pertandingan peringkat Eropah dalam tempoh 4 tahun kendaliannya.

Kariernya membawa Hodgson merata-rata, dari Itali, ke Denmark, UAE dan akhirnya kembali ke England bersama pasukan Fulham bagi musim 2007, membawa kelab itu ke perlawanan akhir Europa League musim 2010.

Hodgson turut sama terpilih mengemudi pasukan kebangsaan England selama empat tahun, sebelum kembali mengemudi kelab Crystal Palace yang melahirkannya pada tahun 2016.

Antara pelapis pengurus muda yang disegani, Villas-Boas dijulang selepas kejayaannya memacu pasukan Porto memenangi kejuaraan tiga piala pada musim pertamanya. Villas-Boas memulakan karier sebagai pembantu kepada Sir Bryan Robson, yang pada ketika itu menguruskan Porto.

Hasil galakan Robson, Villas-Boas mula menyertai kursus-kursus kejurulatihan pada usia 17 tahun dan selamat mendapat Lesen A, iaitu lesen tertinggi dalam bola sepak Eropah pada usia hanya 19 tahun.

Beliau memulakan karier sebagai pengurus kelab Academica di Portugal selama 2 tahun sebelum naik menguruskan kelab gergasi Portugal, Porto pada tahun 2010 - menamatkan kempen rekod yang sangat cemerlang dengan hanya dibolosi 13 kali.

Kejayaan itu membuka laluan kepada Villas-Boas menyertai pasukan Chelsea namun mimpi indahnya tampak kelam. Dia kekal di England bersama Tottenham Hotspurs sebelum merantau ke Russia dan China. Kini Villas-Boas menguruskan kelab Marseille di Perancis.

Seorang jurulatih yang dikategorikan sebagai legenda bola sepak, nama Arrigo Sacchi sudah sinonim dengan pengurusan bola sepak zaman moden selepas dia mengetuai barisan kelab AC Milan yang mendominasi liga Itali dan Eropah, serta pasukan kebangsaan Itali.

Sacchi bukan saja tidak pernah bermain secara profesional malahan tidak layak bermain dengan kelab amatur yang disertainya, Baracca Lugo. Bagaimanapun kelab tersebut bertindak berani menamakan beliau sebagai jurulatih dan karier kejurulatihan beliau bermula.

Pada tahun 1983, kelab profesional Itali, Fiorentina menamakan beliau sebagai jurulatih pasukan muda kelab tersebut sehinggalah dia dinamakan sebagai pengurus pasukan Parma pada tahun 1985.

Di Parma, sentuhan Sacchi berjaya membawa pasukan itu dari Serie C ke Seria A liga Itali. Kejayaannya itu membawa dia ke kelab gergasi AC Milan.

Pada awalnya dia berhadapan dengan kumpulan pemain yang enggan menerima 'orang luar' bola sepak menguruskan mereka, tetapi kehadiran tiga tonggak Belanda iaitu Marco Van Basten, Ruud Gullit dan Frank Rijkaard, serta gabungan Roberto Donadoni, Franco Baresi dan Paolo Maldini menjadikan AC Milan cukup digeruni ketika era tersebut.


Bagaimana TikToker Menjana Pendapatan?

Ketika ini, TikTok boleh dikatakan sebagai aplikasi telefon pintar paling popular di media sosial.

Ia merupakan satu platform yang membolehkan pengguna menghasilkan dan berkongsi video pendek mereka melakukan lip-sync, menari, bermain alat muzik, komedi dan macam-macam lagi.

Dilancarkan oleh ByteDance pada tahun 2017, TikTok telah mengalami lonjakan populariti dalam beberapa tahun kebelakangan ini.

Malah, TikTok adalah aplikasi yang paling banyak dimuat turun di A.S. tahun lalu dan kini mempunyai lebih daripada 500 juta pengguna aktif yang menggelarkan diri mereka sebagai "TikToker".

Satu kajian oleh GlobalWebIndex mendapati bahawa 41% daripada pengguna TikTok berusia di antara 16 dan 24 tahun.

Generasi ini yang juga dikenali sebagai julat atas Generasi Z, adalah khalayak yang sangat menguntungkan yang sangat cenderung memberikan sambutan tinggi terhadap kandungan di media sosial.

Cara terbaik dan paling mudah adalah membuat perjanjian iklan dengan jenama dan melalui "hadiah" secara langsung dari pengguna.

Kedua-dua kaedah ini memerlukan masa yang khusus dan waktu bekerja yang konsisten, jadi hanya pengguna yang betul-betul bersedia dan mampu menghabiskan masa mereka sahaja yang akan mendapat pulangan.

Pengguna TikTok yang biasanya tawaran daripada pengiklan adalah mereka yang betul-betul terkenal.

Menurut Influencer Marketing Hub, video-video berjenama boleh memberikan pendapatan yang tinggi kepada TikToker, sekitar RM800 hingga RM80,000.

Dengan menghasilkan video yang mempromosikan jenama-jenama, bercakap secara langsung mengenai jenama, memakai pakaian mereka, menjual dan membuat unboxing, pengguna TikTok mampu menjana pendapatan lumayan.

Sesetengah TikToker juga menerima "hadiah" wang daripada peminat-peminat mereka. Sebaik sahaja TikToker bersiaran langsung yang mana memerlukan mereka mempunyai 1,000 pengikut, peminat-peminat mereka boleh menonton siaran langsung dan memberikan hadiah.

Untuk membeli hadiah, pengguna boleh membeli "syiling" dalam aplikasi ini. Syiling ini berharga dari RM4 untuk 100 syiling, kepada RM400 untuk 10,000 syiling.

Pengguna kemudiannya menggunakan syiling ini untuk membeli "hadiah" yang merangkumi nilai wang.

Untuk memberi hadiah, pengguna hanya perlu klik "Beri Hadiah" di bawah siaran langsung tersebut, dan perlu memilih hadiah mana yang mahu diberikan.

Satu lagi cara untuk menjana pendapatan di TikTok adalah dengan mengambil kesempatan ke atas platform YouTube.

Ramai TikToker yang berkongsi video-video terbaik mereka ke Youtube untuk mendapatkan tontonan yang lebih ramai.

Memandangkan sistem pengiklanan YouTube yang mapan, ia jauh lebih mudah untuk mendapatkan pulangan kewangan bagi kandungan popular berbanding TikTok.

Disebabkan oleh usia TikTok yang masih "muda", kita masih belum mempunyai statistik yang benar-benar kukuh. Walaubagaimanapun, sesetengah TikToker popular mempunyai berpuluh-puluh juta pengikut dan telah menjana pendapatan yang sangat lumayan.

Mereka ini menghasilkan wang melalui pelbagai cara, yang mana kebanyakannya bukanlah melibatkan TikTok sepenuhnya. TikToker popular mencari cara untuk menghantar peminat-peminat mereka ke profil media sosial yang lain.

TikToker yang paling terkenal pada ketika ini iaitu Loren Gray dilaporkan mempunyai nilai kekayaan sekitar RM 1.2 juta. Loren yang masih remaja menjana pendapatan dengan menghubungkan laman TikTok, Instagram dan YouTube miliknya.

Seorang lagi TikToker popular iaitu BabyAriel memiliki anggaran kekayaan hampir RM 4 juta dengan menggunakan platform berkenaan untuk menjual barangan berjenama.


Asal-Usul Nama Matawang Negara Asia

Sebut tentang matawang kita akan terus membayangkan tentang istilah yang biasa kita dengari, seperti dollar, pound dan sudah tentulah istilah ringgit.

Pernahkah anda tertanya, dari mana datangnya istilah-istilah ini dan apakah maknanya?

Berikut adalah asal-usul serta penerangan ringkas makna di sebalik beberapa nama matawang yang ada digunakan di kalangan negara Asia.

Tahukah anda, nama matawang Thailand satu ketika dulu mempunyai dua nama berbeza mengikut bahasa. Dalam bahasa Inggeris, matawang mereka dikenali dengan nama Tical sementara dalam bahasa asal, nama Baht digunakan.

Kedua-dua istilah asalnya merupakan unit sukatan yang digunakan masyarakat zaman dahulu. 'Tical' dan 'baht' merupakan unit ukuran berat syiling yang dibentuk menggunakan bahan emas atau perak.

Orang Thailand menggunakan ukuran 1 Baht bersamaan dengan 15 gram perak.

Dalam bahasa Indonesia, nama matawang mereka disebut sebagai 'rupiah,' namun sebenarnya istilah itu dipinjam daripada perkataan Sanskrit 'rupya', membawa makna 'perak yang telah ditempa.'

Oleh sebab pengaruh perkataan asal yang dipinjam daripada bahasa Sanskrit, perkataan 'rupya' mempunyai banyak versi berbeza sekarang ini serta digunakan oleh banyak negara, bagi menamakan matawang mereka.

Indonesia menggunakan 'rupiah,' India, Nepal, Pakistan, Sri Lanka dan Kepulauan Sychelles menggunakan 'Rupee' dan Maldives menggunakan istilah 'rufiyya'.

Banyak negara dunia lain khasnya ketika era penjajahan British, turut sama menamakan matawang mereka rupee, kerana asal-usul istilah 'rupya.'

Dalam bahasa Jepun, istilah 'yen' sebenarnya membawa makna 'objek berbentuk bulatan.'

Istilah itu sebenarnya mewakili bentuk duit syiling yang digunakan oleh masyarakat mereka satu ketika dahulu, yang mempunyai bentuk bulat serta berlubang ditengah-tengahnya. Perkataan 'yen' itu pula sebenarnya dicedok daripada istilah klasik Cina 'yuan', yang membawa maksud serupa.

Oleh kerana 'yen' sebenarnya merujuk kepada bentuk, orang Jepun kebiasaannya akan menggunakan sebutan 'okane' bagi merujuk kepada duit kertas sementara bagi duit syiling, akan disebut sebagai 'dama' atau 'tama.'

Ada yang menyifatkan istilah itu dipinjam daripada istilah 'realle' atau 'riyal,' nama matawang yang turut sama pernah digunakan di kalangan masyarakat kita - diambil daripada istilah Sepanyol bagi mewakili 'perak yang dibentuk.'

Ada juga pendapat mengatakan nama 'riel' ini diambil daripada nama ikan trey riel, sejenis ikan yang banyak membiak di Tasik Tonle Sap; menjadi sumber ikan utama di Cambodia serta punca rezeki masyarakat mereka.

Penyokong pendapat kedua mengutarakan pendapat bahawa nama ikan itu 'trey riel' dipilih sebagai simbolik punca pendapatan mereka.

Negara Laos telah melalui beberapa kali pertukaran matawang, bermula pada tahun 1945 dengan pengenalan matawang yang dinamakan 'Kip' sebelum penjajah Perancis memansuhkannya digantikan dengan sistem matawang mereka sendiri.

Selepas mencapai kemerdekaan, matawang 'kip' diperkenalkan semula dalam versi 'kip di-raja' sebelum pergolakan politik akibat penguasaan komunis menukarkan sekali lagi matawang mereka kepada versi 'kip berbeza pada tahun 1976.

Apa makna 'kip'? Kip membawa makna 'jongkong kecil' atau 'ingot' dalam Bahasa Inggeris.

Kami telah menulis satu artikel panjang lebar tentang asal-usul serta sebab mengapa kita menggunakan nama 'ringgit', sebagai kata rujuk matawang kita.

Sekiranya anda ingin tahu apa sebabnya, anda boleh baca artikel Asal-Usul Nama dan Sebutan Ringgit dalam matawang Malaysia.

Kami yakin artikel tersebut mampu menerangkan secara sangat terperinci puncanya dan mampu membuatkan anda lebih menghargai setiap ringgit yang anda miliki, sehingga kedekut untuk membelanjakannya.


5 Kereta Keluaran Malaysia Yang Gagal Teruk di Pasaran Tempatan

Penghasilan model baru kenderaan merupakan satu pelaburan yang sangat besar. Daripada proses R&D di peringkat awal sehinggalah kepada pemasarannya, kosnya mungkin menelan berpuluh juta ringgit. Namun, tiada siapa yang pasti sama ada sesebuah model kenderaan itu akan terjual atau tidak.

Jika dikaji, terdapat banyak faktor sebenarnya yang boleh menyebabkan sesebuah model kenderaan itu gagal teruk antaranya adalah rekabentuk yang buruk, teknologi yang tidak kena pada masanya, kos penyelenggaraan yang tidak masuk akal, persepsi orang ramai dan sebagainya.

Dalam sejarah, kita juga dapat melihat beberapa model keluaran tempatan yang mendapat permintaan memberangsangkan di pasaran luar namun sambutan daripada  pasaran tempatan amat-amat mendukacitakan.

Kali ini, kami ingin berkongsi senarai 5 kenderaan keluaran tempatan yang gagal teruk. Jangan terkejut, mungkin ada antara model kereta dalam senarai ini anda tidak pernah dengar atau saksikan di jalan raya kerana kurang daripada 500 unit yang didaftarkan di negara ini.

Tahun 2005 menyaksikan Perodua melancarkan model Perodua MYVI yang sangat ikonik dan popular dalam kalangan rakyat Malaysia. Pada masa yang sama, Proton juga mahu bersaing dengan penghasilan model Savvy. Pada tahun pertama pelancarannya, jualannya sangat bagus kerana faktor jimat minyak yang diperkenalkan.

Proton Savvy juga adalah kereta pertama di Malaysia yang mengintegrasikan sistem AMT (Automated Manual Transmission) dan kereta ini juga pernah dieksport ke beberapa buah negara antaranya Singapura, Austria, Thailand dan Indonesia. Malah, kereta Savvy ini juga dikatakan amat popular di beberapa tempat di UK walaupun rupanya tidaklah begitu menawan.

Malangnya, maklum balas daripada pengguna sedia ada yang mendakwa alat ganti dan kos selenggaraan kereta ini yang terlalu mahal menyebabkan sambutan terhadapnya semakin berkurangan tahun demi tahun. Walaupun dikatakan jimat minyak, kos selenggaraan yang mahal menjadikan kereta ini tidak praktikal untuk dibeli oleh orang kebanyakan.

Akhirnya, pada tahun 2010 pihak Proton telah mengambil keputusan menghentikan produksi untuk penghasilan kereta ini. Persaingan dengan MYVI yang semakin bagus dan popular saban tahun menjadikan Proton Savvy terus terkubur. Kisah ini menggambarkan betapa pentingnya pengeluar mengambil kira kos selenggaraan sesuatu kenderaan bagi memastikannya mampu dibeli oleh sasaran pelanggan model kereta tersebut.

Proton Arena diperkenalkan pada tahun 2002 dan juga dieksport kepada beberapa buah negara. Model ini juga dikenali sebagai Proton Jumpbuck di United Kingdom, Taiwan, Afrika Selatan dan Australia. Proten Arena merupakan versi mini trak pikap yang dibangunkan daripada model Proton WIra.

Proton Arena tidak popular untuk pasaran Malaysia kerana ianya tidak praktikal untuk digunakan. Dengan 2 tempat duduk sahaja dan rendah, tidak ramai rakyat Malaysia yang menggemari rekabentuknya itu.

Berlainan pula dengan nasibnya di UK, model kereta ini mampu bertahan lebih 1 dekad di sana dan puluhan ribu telah terjual di pasaran UK sahaja. Malah, dikatakan majoriti kereta Proton Arena yang terjual sebenarnya adalah dari pasaran UK sahaja kerana permintaannya di Malaysia sangat-sangat hambar.

Proton Tiara telah diperkenalkan di pasaran Malaysia pada tahun 1996. Ianya merupakan usaha sama Proton denngan pengeluar kereta Perancis, Citroen. Kerjasama ini merupakan langkah Proton untuk memperkembangkan lagi teknologinya setelah lebih 10 tahun dalam pasaran tempatan.

Hasil kerjasama ini, terhasillah Proton Tiara. Namun, Proton TIara cukup menyedihkan kerana hanya datang dengan varian manual 5 Speed. Selain itu, alat gantinya yang sangat sukar diperolehi menjadikannya model kereta yang paling murah untuk dijual semula.

Hanya selepas 4 tahun, penghasilan model kereta ini dihentikan secara rasminya pada tahun 2000. Proton Tiara merupakan satu lagi produk gagal hasil keluaran Proton.

Diberi nama Proton Juara, nama tersebut sememangnya tidak sesuai untuk model kereta ini. Sebaliknya, kereta ini lebih dikenali sebagai peti sejuk bergerak kerana bentuknya itu. Proton Juara dipasarkan pada tahun 2001 dan dianggap sebagai mini MPV pertama negara.

Daripada segi teknologi, Proton Juara boleh dianggap sudah cukup maju dan terkehadapan dengan beberapa ciri menarik antaranya electric power stering, teknologi handling daripada Lotus dan kemampuan memuatkan 6 tempat duduk yang fleksibel menjadikannya cukup menarik.

Walaupun mempunyai banyak ciri menarik, rekabentuk luarannya yang dianggap terlalu "ekstrim" dan kerap ditertawakan menyebabkan kereta ini tidak mendapat permintaan. Jualannya cukup mengecewakan dan kurang daripada 2 tahun, penghasilannya diberhentikan.

Sebahagian besar daripada kita sendiri mungkin tidak pernah melihat model kenderaan ini atas jalan raya. Walaupun kereta ini mempunyai rekabentuk yang menawan dan pelbagai faktor menarik, kelemahan strategi pemasaran menjadikannya satu kegagalan besar buat Perodua.

Sekali imbas, Perodua Nautica merupakan kembar kepada Toyota Rush. Model kereta ini dipasarkan pada tahun 2008 dan dijualkan pada harga RM90k. Sebagai perbandingan, Toyota Rush dijual pada harga RM95k dan perbezaan yang sedikit ini sudah tentulah menyebabkan lebih ramai memilih Toyota Rush yang dijual oleh syarikat Toyota yang jenamanya lebih gah berbanding Perodua.

Selain itu, kadar faedah untuk pembelian kenderaan nasional yang lebih tinggi daripada kenderaan import pada waktu itu menjadikan bayaran bulanan untuk Perodua Nautica lebih mahal berbanding Toyota Rush. Perodua Nautica terjual tidak sampai setahun dan kurang dariapda 500 unit sahaja yang didaftarkan.


Apa Yang Berlaku Kepada Badan Apabila Anda Mengambil Steroid?

Dengan pembangunan teknologi yang canggih, penggunaan steroid adalah perkara yang biasa pada hari ini. Ia bukan sahaja digunakan dalam perubatan, tetapi juga di dalam sukan terutamanya sukan bina badan.

Namun tahukah anda apa yang berlaku kepada badan apabila mengambil steroid, dan juga 3 risiko utama terhadap penggunaan dadah peningkat prestasi atau performance-enhancing drugs (PED)?.

Setiap kali anda mengangkat bebanan atau dumbbell di gym, otot-otot anda akan mengalami kerosakan. Namun, tubuh badan anda akan pulih dengan membentuk helaian protein otot baru untuk memperbaiki serat-serat otot yang rosak.

Makin lama helaian ini akan semakin menebal dan akhirnya jika jumlah sintesis protein otot lebih tinggi daripada pemecahan protein otot, maka otot anda akan tumbuh dan membesar.

Tahap pertumbuhan otot sebahagian besarnya dipengaruhi oleh testosterone, yang mana meningkatkan sintesis protein.

Ini sebabnya mengapa lelaki mempunyai jisim otot yang lebih besar berbanding wanita kerana lelaki mempunyai tahap hormon testosterone yang lebih tinggi.

Steroid adalah sebatian dengan struktur 4-karbon tertentu, jadi istilah steroid sebenarnya termasuklah beberapa bahan kimia yang digunakan untuk merawat demam dan sakit kepala, malah hormon seks seperti estrogen dan testosterone.

Namun jenis steroid yang kita bincangkan menyerupai testosterone semulajadi dengan niat untuk meningkatkan prestasi dan digunakan oleh lebih daripada 15% mereka yang bersenam di gym.

Dalam hari pertama anda mengambil steroid, genetik anda akan mula berubah. Steroid akan memasuki sel-sel badan dan mengikat pada reseptor androgen.

Pada ketika ini, steroid boleh bergerak ke dalam nukleus dan melekat pada DNA anda, yang mana mengaktfikan beratus-ratus gen untuk meningkatkan sintesis protein dan juga memperlahankan kerosakan protein.

Akhirnya, mereka yang mengambil steroid akan mempunyai 3 hingga 5 kali lebih nuklei di dalam sebahagian sel-sel otot.

Steroid juga dapat menghentikan pembezaan sel stem lemak dan mengurangkan lemak badan seseorang.

Setelah beberapa ketika, saiz otot dan kekuatan badan anda bertambah, sambil melindungi serat otot daripada rosak. Ini menjadikan steroid sangat sesuai untuk senaman dan juga pemulihan.

Disebabkan oleh reseptor steroid terdapat di bahagian sistem saraf pusat kita seperti otak depan, hipotalamus dan kelenjar pituitari, steroid boleh menyebabkan amarah yang ekstrem.

Kajian yang dilakukan terhadap atlet-atlet yang mengambil steroid mendapati bahawa 20% daripada mereka memperoleh skor mania dan kemurungan yang lebih tinggi daripada mereka yang tidak mengambil steroid.

Tikus yang diberikan steroid lebih daripada 19 minggu juga menjadi lebih agresif terhadap tikus-tikus lain dalam sangkar yang sama. Tikus jantan juga menjadi lebih dominan dan lebih sanggup untuk bersaing untuk seks.

Namun, nafsu seks ini tidak bermakna anda akan mendapatkan pengalaman seks yang lebih baik.

Bagi pengguna steroid wanita, ia boleh mengganggu kitaran haid dan mengurangkan nafsu seks. Kemaskulinan juga boleh berlaku pada pengguna wanita seperti suara menjadi lebih kasar dan "dalam".

Malah, mungkin berlaku pertumbuhan bulu pada badan seperti bulu dada dan juga pada muka seperti janggut dan misai.

Pengguna lelaki mungkin mengalami sel sperma yang tidak normal dan penyusutan jumlah sperma.

Steroid juga mengurangkan penghasilan semula jadi hormon yang diperlukan untuk mengekalkan saiz testis, yang bermaksud saiz buah zakar anda akan mengecil buat sementara waktu.

Dan oleh sebab kebanyakan pengguna steroid mengikuti kitaran pengambilan steroid, maka tahap testosteron semula jadi akan menurun kepada tahap yang sangat rendah yang mana boleh menyebabkan mati pucuk dan penurunan nafsu seks pada lelaki.

40% daripada pengguna lelaki juga mengalami pembesaran tisu payudara (Gynecomastia) kerana steroid terurai menjadi estradiol, yang merangsang pertumbuhan tisu susu ibu.

Akhir sekali,steroid boleh menyebabkan pertumbuhan jerawat yang tinggi pada hampir separuh pengguna dan meningkatkan risiko penyakit jantung serta strok.

Kesimpulannya adalah ya, memang steroid dapat membantu anda mempercepatkan tumbesaran otot dan meningkatkan kemampuan atletik, namun ia juga mempunyai kesan sampingan yang mana anda tidak sanggup untuk berhadapan dengannya.